Yhteinen ehdotus NEUVOSTON PÄÄTÖS Euroopan unionin, Euroopan atomienergiayhteisön ja sen jäsenvaltioiden sekä Ukrainan välisellä assosiaatiosopimuksella perustetussa assosiaationeuvostossa esitettävästä unionin kannasta EU–Ukraina-assosiaatio-ohjelman täytäntöönpanoa koskevan suosituksen hyväksymiseen /* JOIN/2015/0004 final */





PERUSTELUT EU:n ja Ukrainan keskinäiset suhteet perustuvat tällä hetkellä assosiaatiosopimuksen väliaikaisesti sovellettaviin osiin[1], kumppanuus- ja yhteistyösopimuksen[2] vielä voimassa oleviin osiin ja Euroopan naapuruuspolitiikan poliittiseen kehykseen. Allekirjoitettuaan EU:n ja Ukrainan välisen assosiaatiosopimuksen poliittiset luvut EU:n huippukokouksessa 21. maaliskuuta 2014 osapuolet allekirjoittivat sopimuksen jäljellä olevat osat, myös pitkälle menevää ja laaja-alaista vapaakauppa-aluetta koskevan osan, 27. kesäkuuta 2014 pidetyn EU:n huippukokouksen yhteydessä. Ukrainan parlamentti ratifioi assosiaatiosopimuksen ja Euroopan parlamentti antoi sille hyväksyntänsä 16. syyskuuta 2014, mikä mahdollisti sopimuksen asianomaisten määräysten väliaikaisen soveltamisen 1. marraskuuta 2014 alkaen ja pitkälle menevää ja laaja-alaista vapaakauppa-aluetta koskevan osan väliaikaisen soveltamisen 1. tammikuuta 2016 alkaen. Jotta EU ja Ukraina pääsisivät täysimääräisesti hyötymään sopimuksesta jo sen osittaisesta väliaikaisesta soveltamisesta alkaen, EU–Ukraina-yhteistyöneuvosto hyväksyi 23. marraskuuta 2009 assosiaatio-ohjelman (ensimmäinen versio). Sen operatiivista osaa on muutettu useita kertoja. EU–Ukraina-yhteistyöneuvosto hyväksyi sen viimeisimmän ajantasaistetun version 24. kesäkuuta 2013 Luxemburgissa. Viimeaikainen kehitys (eli assosiaatiosopimuksen väliaikainen soveltaminen ja uudistusten pakottava tarve Ukrainassa) on johtanut siihen, että assosiaatio-ohjelman ajan tasalle saattamisesta on tullut merkittävä EU:n ja Ukrainan suhteiden nykytilaa heijastava poliittinen painopiste. Assosiaatio-ohjelmalla pyritään valmistelemaan ja helpottamaan assosiaatiosopimuksen täytäntöönpanoa luomalla käytännön puitteet, jotta voidaan saavuttaa tärkeimmät, poliittista assosiaatiota ja taloudellista yhdentymistä koskevat yleiset tavoitteet. Siinä myös esitetään aloittainen luettelo yhteistyön painopisteistä. Assosiaatio-ohjelman avulla voidaan myös seurata ja arvioida Ukrainan edistymistä EU:n ja Ukrainan assosiaatiosopimuksen täytäntöönpanossa, poliittista assosiaatiota ja taloudellista yhdentymistä koskevien yleisten tavoitteiden saavuttamisessa, yhteisten arvojen kunnioittamisen varmistamisessa ja lähentymisessä EU:n säännöstöön tietyillä aloilla assosiaatiosopimuksen määräysten mukaisesti. Sillä, että assosiaatio-ohjelmassa keskitytään pienempään määrään painopisteitä, ei ole vaikutusta kumppanuus- ja yhteistyösopimuksen tai muiden sopimusten mukaisesti käytävien vuoropuhelujen laajuuteen tai toimeksiantoon, eikä sen perusteella myöskään pidä ennakoida assosiaatiosopimuksessa / pitkälle menevää ja laaja-alaista vapaakauppa-aluetta koskevassa sopimuksen osassa annettujen sitoumusten täytäntöönpanoa. Euroopan unionin ulkoasioiden ja turvallisuuspolitiikan korkea edustaja ja komissio pyytävät neuvostoa hyväksymään oheisen ehdotuksen neuvoston päätökseksi. 2015/0038 (NLE) Yhteinen ehdotus NEUVOSTON PÄÄTÖS Euroopan unionin, Euroopan atomienergiayhteisön ja sen jäsenvaltioiden sekä Ukrainan välisellä assosiaatiosopimuksella perustetussa assosiaationeuvostossa esitettävästä unionin kannasta EU–Ukraina-assosiaatio-ohjelman täytäntöönpanoa koskevan suosituksen hyväksymiseen EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 217 artiklan yhdessä sen 218 artiklan 9 kohdan kanssa, ottaa huomioon Euroopan unionin, Euroopan atomienergiayhteisön ja sen jäsenvaltioiden sekä Ukrainan välisen assosiaatiosopimuksen, jäljempänä ’assosiaatiosopimus’, ja erityisesti sen 463 artiklan, ottaa huomioon Euroopan komission ja unionin ulkoasioiden ja turvallisuuspolitiikan korkean edustajan yhteisen ehdotuksen, sekä katsoo seuraavaa: (1) Assosiaatiosopimus allekirjoitettiin 21 päivänä maaliskuuta 2014 ja 27 päivänä kesäkuuta 2014. (2) Assosiaatiosopimusta sovelletaan väliaikaisesti ennen sen voimaantuloa 17 päivänä maaliskuuta 2014 annetun neuvoston päätöksen 2014/295/EU[3], 23 päivänä kesäkuuta 2014 annetun neuvoston päätöksen 2014/668/EU[4] ja 29 päivänä syyskuuta 2014 annetun neuvoston päätöksen 2014/691/EU[5] mukaisesti. (3) Assosiaatiosopimuksen soveltamista tukeakseen osapuolet ovat sopineet neuvottelevansa assosiaatio-ohjelman tavoitteenaan esittää luettelo yhteistyönsä alakohtaisista painopisteistä. (4) Osapuolet ovat sopineet assosiaatio-ohjelmasta, jolla pyritään valmistelemaan ja helpottamaan assosiaatiosopimuksen täytäntöönpanoa ja jonka assosiaatiosopimuksella perustetun assosiaationeuvoston on hyväksyttävä. (5) Neuvosto hyväksyy assosiaationeuvostossa esitettävän unionin kannan EU–Ukraina-assosiaatio-ohjelman täytäntöönpanoa koskevan suosituksen hyväksymiseen, ON HYVÄKSYNYT TÄMÄN PÄÄTÖKSEN: 1 artikla Euroopan unionin, Euroopan atomienergiayhteisön ja sen jäsenvaltioiden sekä Ukrainan välisellä assosiaatiosopimuksella perustetussa assosiaationeuvostossa esitettävä unionin kanta, joka koskee EU–Ukraina-assosiaatio-ohjelman täytäntöönpanoa, perustuu tähän päätökseen liitettyyn assosiaationeuvoston suositusluonnokseen. 2 artikla Tämä päätös tulee voimaan päivänä, jona se hyväksytään. Tehty Brysselissä Neuvoston puolesta Puheenjohtaja [1] EUVL L 161, 29.5.2014, s. 1; EUVL L 278, 20.9.2014, s. 1. [2] EYVL L 49, 19.2.1998, s. 1. [3] EUVL L 161, 29.5.2014, s. 1. [4] EUVL L 278, 20.9.2014, s. 1. [5] EUVL L 289, 3.10.2014, s. 1. LIITTEET asiakirjaan Yhteinen ehdotus NEUVOSTON PÄÄTÖS Euroopan unionin, Euroopan atomienergiayhteisön ja sen jäsenvaltioiden sekä Ukrainan välisellä assosiaatiosopimuksella perustetussa assosiaationeuvostossa esitettävästä unionin kannasta EU–Ukraina-assosiaatio-ohjelman täytäntöönpanoa koskevan suosituksen hyväksymiseen LIITE 1 Luonnos SUOSITUS EU–Ukraina-assosiaatio-ohjelman täytäntöönpanosta EU–UKRAINA-YHTEISTYÖNEUVOSTO, joka ottaa huomioon Euroopan unionin, Euroopan atomienergiayhteisön ja sen jäsenvaltioiden sekä Ukrainan välisen assosiaatiosopimuksen, jäljempänä ’assosiaatiosopimus’, ja erityisesti sen 463 artiklan, sekä katsoo seuraavaa: (1) Assosiaatiosopimuksen 463 artiklan mukaan assosiaationeuvosto voi antaa suosituksia sopimuksessa vahvistettujen tavoitteiden saavuttamiseksi. (2) Assosiaatiosopimuksen 476 artiklan mukaan osapuolet toteuttavat kaikki tarvittavat yleiset tai erityiset toimenpiteet varmistaakseen assosiaatiosopimuksesta johtuvien velvoitteidensa täyttämisen. (3) Assosiaatiosopimusta sovelletaan väliaikaisesti ennen sen voimaantuloa 17 päivänä maaliskuuta 2014 annetun neuvoston päätöksen 2014/295/EU[1], 23 päivänä kesäkuuta 2014 annetun neuvoston päätöksen 2014/668/EU[2] ja 29 päivänä syyskuuta 2014 annetun neuvoston päätöksen 2014/691/EU[3] mukaisesti. (4) Assosiaatiosopimuksen osapuolet ovat sopineet assosiaatio-ohjelmasta, jonka tavoitteena on valmistella ja helpottaa assosiaatiosopimuksen täytäntöönpanoa luomalla käytännön puitteet niiden tärkeimpien poliittista assosiaatiota ja taloudellista yhdentymistä koskevien tavoitteiden toteuttamiseksi. (5) Assosiaatio-ohjelman on tarkoitus toisaalta määrittää ne käytännön vaiheet, joiden kautta osapuolet voivat täyttää assosiaatiosopimuksesta johtuvat velvoitteensa, ja toisaalta luoda laajempi kehys EU:n ja Ukrainan suhteiden lujittamiselle niin, että saadaan aikaan huomattava taloudellinen yhdentyminen ja syvempi poliittinen yhteistyö assosiaatiosopimuksen yleisen tavoitteen mukaisesti, ON HYVÄKSYNYT TÄMÄN SUOSITUKSEN: Ainoa artikla Assosiaationeuvosto suosittaa, että osapuolet panevat täytäntöön liitteenä olevan EU–Ukraina-assosiaatio-ohjelman siltä osin kuin sen täytäntöönpano tähtää Euroopan unionin, Euroopan atomienergiayhteisön ja sen jäsenvaltioiden sekä Ukrainan välisen assosiaatiosopimuksen tavoitteiden saavuttamiseen. Tehty […] Assosiaationeuvoston puolesta Puheenjohtaja LIITE 2 LIITE 2 EU:n ja Ukrainan assosiaatio-ohjelma, jolla pyritään valmistelemaan ja helpottamaan assosiaatiosopimuksen täytäntöönpanoa I. Strateginen osa Euroopan unioni ja Ukraina, jäljempänä ’osapuolet’, toteavat keskinäisten suhteidensa muuttuneen merkittävästi ja myönteiseen suuntaan. EU:n ja Ukrainan suhteet perustuvat tällä hetkellä assosiaatiosopimuksen väliaikaisesti sovellettaviin osiin, kumppanuus- ja yhteistyösopimuksen vielä voimassa oleviin osiin ja Euroopan naapuruuspolitiikan poliittiseen kehykseen. Osapuolet ovat myös laatineet ja käynnistäneet viisumivapautta koskevan toimintasuunnitelman, jonka onnistunut täytäntöönpano on keskeisellä sijalla tuettaessa assosiaatiosopimuksen määräysten mukaista Ukrainan poliittista assosiaatiota ja taloudellista yhdentymistä Euroopan unioniin, sillä sen avulla voidaan merkittävästi lisätä liikkuvuutta ja edistää ihmisten välisiä kontakteja. Osapuolet alkoivat neuvotella assosiaatiosopimuksesta vuonna 2007 ja assosiaatiosopimuksen erottamattoman osan muodostavasta pitkälle menevästä ja laaja-alaisesta vapaakauppa-alueesta vuonna 2008. Neuvottelut assosiaatiosopimuksesta saatiin päätökseen 19. joulukuuta 2011, ja se parafoitiin 30. maaliskuuta 2012. Pitkälle menevää ja laaja-alaista vapaakauppa-aluetta koskeva sopimuksen osa parafoitiin 19. heinäkuuta 2012. Allekirjoitettuaan EU:n ja Ukrainan välisen assosiaatiosopimuksen poliittiset luvut EU:n huippukokouksessa 21. maaliskuuta 2014 osapuolet allekirjoittivat sopimuksen jäljellä olevat osat, myös pitkälle menevää ja laaja-alaista vapaakauppa-aluetta koskevan osan, 27. kesäkuuta 2014 pidetyn EU:n huippukokouksen yhteydessä. Ukrainan parlamentti ratifioi assosiaatiosopimuksen ja Euroopan parlamentti antoi sille hyväksyntänsä 16. syyskuuta 2014, mikä mahdollisti sopimuksen asianomaisten määräysten väliaikaisen soveltamisen 1. marraskuuta 2014 alkaen ja pitkälle menevää ja laaja-alaista vapaakauppa-aluetta koskevan osan väliaikaisen soveltamisen 1. tammikuuta 2016 alkaen. Nyt tarvitaan toimia sen varmistamiseksi, että osapuolet voivat hyödyntää sopimusta täysimääräisesti jo sen osittaisesta väliaikaisesta soveltamisesta alkaen. Tällä assosiaatio-ohjelmalla pyritään valmistelemaan ja helpottamaan assosiaatiosopimuksen täytäntöönpanoa luomalla käytännön puitteet, jotta voidaan saavuttaa tärkeimmät, poliittista assosiaatiota ja taloudellista yhdentymistä koskevat yleiset tavoitteet. Siinä myös esitetään aloittainen luettelo yhteistyön painopisteistä. Sillä, että assosiaatio-ohjelmassa keskitytään muutamiin painopisteisiin, ei pitäisi olla vaikutusta sellaisten vuoropuheluiden laajuuteen tai toimeksiantoon, joita käydään kumppanuus- ja yhteistyösopimuksen tai muiden asiaankuuluvien sopimusten taikka itäiseen kumppanuuteen sisältyvän monenvälisen toiminnan mukaisesti. Sen ei pitäisi myöskään vaikuttaa assosiaatiosopimuksen mukaisesti käytävien tulevien vuoropuheluiden laajuuteen tai toimeksiantoon, eikä sen perusteella pitäisi etenkään ennakoida assosiaatiosopimuksessa tai sen pitkälle menevää ja laaja-alaista vapaakauppa-aluetta koskevassa osassa tehtyjen sitoumusten täytäntöönpanoa, kun sopimus tulee voimaan tai sitä sovelletaan väliaikaisesti. II. Periaatteet, välineet ja resurssit assosiaatio-ohjelman täytäntöönpanemiseksi Assosiaatio-ohjelman täytäntöönpano perustuu seuraaviin yhteisiin periaatteisiin: · assosiaatio-ohjelma on käytännön työväline, jonka tarkoituksena on valmistella ja helpottaa EU:n ja Ukrainan assosiaatiosopimuksen täytäntöönpanoa sekä poliittista assosiaatiota ja taloudellista yhdentymistä koskevien yleisten tavoitteiden saavuttamista; · assosiaatio-ohjelmassa esitetyillä toiminnan painopisteillä täydennetään osapuolten velvollisuutta panna täytäntöön EU:n ja Ukrainan välisen assosiaatiosopimuksen väliaikaisesti sovellettavat osat ja panna kokonaisuudessaan täytäntöön kaikki sen määräykset, kun se tule voimaan. Niillä myös vahvistetaan osapuolten yhteisymmärrystä toimista, joita tarvitaan poliittisen assosiaation ja taloudellisen yhdentymisen syventämiseksi entisestään; · assosiaatio-ohjelman painopisteitä määritettäessä olisi otettava huomioon EU:n ja Ukrainan assosiaatiosopimuksessa vahvistettu institutionaalinen rakenne ja kunkin elimen, erityisesti parlamentaarisen assosiaatiovaliokunnan ja kansalaisyhteiskunnan foorumin, tehtävät ja vastuualueet; · assosiaatio-ohjelman täytäntöönpanossa olisi noudatettava täysimääräisesti avoimuuden, vastuuvelvollisuuden ja osallisuuden periaatteita; · assosiaatio-ohjelman täytäntöönpano edellyttää, että molemmat osapuolet sitoutuvat siihen; · assosiaatio-ohjelmalla pyritään saavuttamaan konkreettisia ja määriteltyjä tuloksia toteuttamalla asteittain käytännön toimenpiteitä; · osapuolet tunnustavat, että on tärkeää tukea sovittuja painopisteitä asianmukaisin ja riittävin poliittisin ja teknisin keinoin sekä myöntämällä rahoitusta; ja · assosiaatio-ohjelma on tärkein keino seurata ja arvioida Ukrainan edistymistä EU:n ja Ukrainan välisen assosiaatiosopimuksen täytäntöönpanossa sekä yleensäkin poliittista assosiaatiota ja taloudellista yhdentymistä koskevien yleisten tavoitteiden saavuttamisessa, erityisesti siltä osin kuin on kyse Ukrainan edistymisestä yhteisten arvojen kunnioittamisessa ja maan lähentymisestä EU:n kanssa politiikan, talouden ja oikeuden alalla. Assosiaatio-ohjelman täytäntöönpanosta raportoidaan vuosittain, ja sitä myös seurataan ja arvioidaan vuosittain. Saavutettua edistymistä tarkastellaan assosiaatiosopimuksen, kumppanuus- ja yhteistyösopimuksen tai muiden asiaankuuluvien sopimusten mukaisten rakenteiden puitteissa. Tämän arviointiprosessin yhteydessä osapuolet pyrkivät mahdollisuuksien mukaan pääsemään yksimielisyyteen kunakin vuonna tapahtuneesta edistymisestä. Euroopan unioni tukee Ukrainaa assosiaatio-ohjelmassa määriteltyjen tavoitteiden ja painopisteiden toteuttamisessa. Se hyödyntää tässä kaikkea käytettävissä olevaa EU:n tukea sekä asiantuntemusta, neuvontaa, parhaita käytänteitä ja taitotietoa, jakaa tietoja, antaa EU:n säännöstöön lähentymistä koskevia neuvoja ja tarjoaa tätä varten jäsennellyn prosessin sekä tukee valmiuksien kehittämistä ja instituutioiden vahvistamista. Ukrainan edellytetään tässä yhteydessä hyödyntävän tehokkaasti siviiliturvallisuusalan uudistamista koskevaa Euroopan unionin neuvontaoperaatiota, joka on osa EU:n kokonaispanostusta uudistusprosessiin. EU myös kannustaa Ukrainan muita kumppaneita tukemaan Ukrainaa ja pyrkii varmistamaan tuen koordinoinnin. Assosiaatio-ohjelman täytäntöönpanossa voidaan hyödyntää myös asiaankuuluvia EU:n rahoitusvälineitä. Assosiaatio-ohjelma ei kuitenkaan ole rahoitussuunnitelma-asiakirja eikä se korvaa osapuolten ohjelmasuunnittelua tai rahoitussuunnitelmien laatimista. EU:n tukea annetaan osana Ukrainan avustamiseen käytettävissä olevaa rahoitusta, kuten esitetään Euroopan naapuruusvälineen (ENI) mukaisessa monivuotisessa ohjelmassa, ja siinä otetaan huomioon Ukrainalle suunnatun avun yleiset painopisteet ja noudatetaan EU:n ulkoisen avun täytäntöönpanosääntöjä ja ‑menettelyjä. Vuosina 2007–2013 EU käytti Ukrainalle myönnettyyn kahdenväliseen apuun yhteensä 1,0056 miljardia euroa. Nämä varat kohdistettiin pääasiassa demokratiakehityksen ja hyvän hallintotavan tukemiseen, sääntelyuudistuksiin ja hallinnollisten valmiuksien kehittämiseen tarkoitettuun tukeen ja infrastruktuurin kehittämistukeen (vuosien 2007–2010 maaohjelma) sekä hyvän hallintotavan ja oikeusvaltioperiaatteen tukemiseen, EU:n ja Ukrainan välisen assosiaatiosopimuksen ja sen pitkälle menevää ja laaja-alaista vapaakauppa-aluetta koskevan osan voimaantulon helpottamiseen ja kestävän kehityksen tukemiseen (vuosien 2011–2013 maaohjelma). Useiden näiden puitteiden mukaisesti toteutettujen hankkeiden toteutus on edelleen kesken. Ukrainalle myönnettävää kahdenvälistä apua koskevat ohjeelliset määrärahat kaudelle 2014–2020 ovat 828–1 013 miljoonaa euroa. Muiden ENI-maiden tavoin myös Ukraina voi saada lisävaroja asianomaisesta yleisohjelmasta. Ukrainan nopeasti muuttuva tilanne ja kiireellinen ja huomattava tuen tarve maan vakauttamiseksi ja kehittämiseksi johtivat vuonna 2014 siihen, että EU hyväksyi 365 miljoonaa euron suuruisen erityistoimenpiteen, joka koostuu 355 miljoonan euron arvoisesta valtiorakenteiden kehittämistä koskevasta sopimuksesta ja 10 miljoonaa euron suuruisesta kansalaisyhteiskunnan tukiohjelmasta. Vuonna 2015 mahdollisesti hyväksyttävä erityistoimenpide voitaisiin kohdistaa yksityissektorin kehittämiseen ja elvytystoimiin. EU:n kahdenvälinen apu olisi sisällytettävä yhdistettyyn tukikehykseen tulevan vuosia 2016–2017 koskevan ohjelmasuunnittelun tuloksena riippuen tilanteesta paikan päällä. Myös kansalaisyhteiskuntaa, erityisesti EU:n ja Ukrainan kansalaisyhteiskunnan foorumia ja parlamentaarista assosiaatiovaliokuntaa, kannustetaan keskittämään seurantatoimensa assosiaatio-ohjelmaan. Tätä assosiaatio-ohjelmaa voidaan tarvittaessa muuttaa tai päivittää milloin tahansa EU:n ja Ukrainan assosiaationeuvoston sopimuksella. III. Operatiivinen osa 1. Lyhyen aikavälin painopisteet Assosiaatiosopimuksella perustettu assosiaatiokomitea määrittelee toiminnan painopisteet ja antaa assosiaatio-ohjelman täytäntöönpanoa koskevia ohjeita jäljempänä III jakson 8 kohdassa määrätyllä tavalla. Assosiaatio-ohjelman painopisteistä kiireellisiä toimia edellyttävät seuraavat lyhyen aikavälin uudistukset: · Perustuslakiuudistus Käynnistetään uudelleen perustuslakiuudistus kattavana ja osallistavana prosessina, johon sisältyy aktiivinen kansalaisyhteiskunnan kuuleminen ja jossa noudatetaan Venetsian komission suosituksia; prosessiin on kuuluttava perustuslain muuttamiseen tähtääviä lainsäädännöllisiä toimia, jotka mahdollistavat hallinnon hajauttamista ja oikeuslaitosta koskevien uudistusten toteuttamisen. · Vaaliuudistus Toteutetaan toimia, jotka tähtäävät vaalilainsäädännön yhdenmukaistamiseen ja poliittisten puolueiden rahoituksen uudistamiseen, myös siltä osin kuin on kyse julkisesta rahoituksesta. Nämä uudistukset olisi valmisteltava kattavan ja osallistavan prosessin avulla Etyjin/ODIHR:n, GRECOn ja Venetsian komission suositusten mukaisesti siten, että etusijalle asetetaan paikallisvaaleja koskevan lain tarkistus vuoden 2015 jälkipuoliskolla pidettäväksi suunniteltujen paikallisvaalien vuoksi. · Korruption ehkäiseminen ja torjuminen Edistytään merkittävästi korruption torjunnassa, muun muassa panemalla täytäntöön 14. lokakuuta 2014 hyväksytty laajamittainen korruption vastainen lainsäädäntöpaketti; ensin olisi perustettava kansallinen korruptiontorjuntatoimisto ja korruption ehkäisystä vastaava kansallinen virasto ja varmistettava niiden tehokas toiminta. · Oikeuslaitoksen uudistaminen Toteutetaan oikeuslaitoksen uudistamiseen tähtääviä lisätoimia, erityisesti hyväksymällä eurooppalaisten normien mukaisesti ja tiiviissä yhteistyössä Euroopan neuvoston / Venetsian komission kanssa oikeuslaitoksen uudistusstrategia, joka sisältää yksityiskohtaisen ja kattavan täytäntöönpanosuunnitelman. · Julkishallinnon uudistaminen Käynnistetään julkishallinnon kattava uudistus, joka koskee erityisesti valtion virkamieskuntaa ja paikallisten itsehallintoelinten palveluksessa olevia ja jossa painotetaan julkishallintoa koskevia eurooppalaisia periaatteita; tässä yhteydessä olisi muun muassa viimeisteltävä ja hyväksyttävä virkamieskunnan uudistusta koskeva lakiluonnos. · Sääntelyn purkaminen Kevennetään yrityksiä ja erityisesti pk-yrityksiä koskevaa sääntelytaakkaa vähentämällä erilaisten lupien määrää. · Julkisia hankintoja koskeva uudistus Lisätään avoimuutta ja kilpailua julkisten hankintojen yhteydessä. Saatetaan julkisten hankintojen alaa koskeva poikkeusluettelo vastaamaan EU:n julkisia hankintoja koskevien direktiivien säännöksiä. Varmistetaan hankintojen kilpailuttaminen ja julkisiin hankintoihin liittyvien tietojen saatavuus, erityisesti kun on kyse julkisten yritysten tekemistä hankinnoista. · Verouudistus, joka koskee myös alv-palautuksia Toteutetaan toimia verohallinnon tehokkuuden parantamiseksi, myös silloin kun on kyse arvonlisäveron palautushakemusten käsittelystä, jotta voitaisiin varmistaa, että kaikkiin hyväksyttyihin palautushakemuksiin liittyvät suoritukset hoidetaan ajallaan kaikenlaista syrjintää välttäen. · Ulkoinen tarkastus Jatketaan viimeaikaisten uudistusten pohjalta ulkoisen tarkastuksen kehittämistä keskinäisen valvontajärjestelmän lujittamiseksi. · Energia-alan uudistus Nopeutetaan kolmannen energiapaketin mukaisesti Naftogazin toimintojen eriyttämistä ja yhtiön rakenneuudistusta, annetaan laki kaasu- ja sähköalaa ja muita yleishyödyllisiä palveluja valvovasta uudesta sääntelyelimestä sekä toimitetaan kaasu- ja sähkömarkkinoita koskevat lakiluonnokset EU:lle tarkastelua varten. 2. Poliittinen vuoropuhelu 2.1 Demokratia, oikeusvaltio, ihmisoikeudet ja perusvapaudet Osapuolet sopivat jatkavansa vuoropuhelua ja tekevänsä yhteistyötä tavoitteenaan lujittaa demokratian periaatteiden, oikeusvaltion ja hyvän hallinnon, ihmisoikeuksien ja perusvapauksien kunnioittamista, mukaan lukien kansallisiin vähemmistöihin kuuluvien henkilöiden oikeudet, sellaisina kuin ne on vahvistettu YK:n ja Euroopan neuvoston keskeisissä yleissopimuksissa ja niihin liittyvissä pöytäkirjoissa. Vuoropuhelu ja yhteistyö kattavat seuraavat alat: i) Vahvistetaan niiden laitosten vakautta, riippumattomuutta ja tehokkuutta, joilla taataan demokratian sekä oikeusvaltioperiaatteen toteutuminen Ukrainassa. Tätä varten olisi erityisesti · toteutettava osallistava ja avoin perustuslain uudistusprosessi, johon kuuluu aktiivinen kansalaisyhteiskunnan ja muiden sidosryhmien kuuleminen ja jonka tarkoituksena on kehittää perustuslakiin perustuva tehokas keskinäinen valvontajärjestelmä valtioelinten välille sekä mahdollistaa hallinnon hajauttamista ja oikeuslaitosta koskevien uudistusten toteuttaminen Venetsian komission suosituksia vastaavasti; · parannettava paikallisen ja alueellisen itsehallinnon toimivuutta ja paikallisten itsehallintoelinten palveluksessa olevien oikeudellista asemaa muun muassa toteuttamalla hallinnon hajauttamiseen tähtäävä uudistus, jonka myötä paikallisille itsehallintoelimille siirretään merkittävästi toimivaltaa ja siihen liittyviä talousarviovaroja Euroopan paikallisen itsehallinnon peruskirjan asiaa koskevien normien mukaisesti; · parannettava vaalilainsäädäntöä ja yhdenmukaistettava se kaikilta osin sekä tehtävä parannuksia muuhun vaaleihin liittyvään lainsäädäntöön, johon kuuluvat erityisesti lait kansanäänestyksestä, keskusvaalilautakunnasta ja poliittisten puolueiden rahoituksesta (julkinen rahoitus mukaan lukien); nämä uudistukset olisi toteutettava kattavan ja osallistavan prosessin avulla Etyjin/ODIHR:n, Venetsian komission ja GRECOn suositusten mukaisesti; · tehtävä tiivistä yhteistyötä Ukrainan valtionhallintoa koskevan oikeudellisen kehyksen mukauttamisessa julkishallintoa koskeviin eurooppalaisiin periaatteisiin ja Ukrainan julkishallinnon valmiuksien parantamisessa SIGMA-tukiohjelman puitteissa tehdyn arvioinnin perusteella; tämä käsittää myös julkisen varainhoidon ja korruption torjunnan tehostamisen ja julkishallinnon uudistuksen; · pyrittävä varmistamaan oikeusasiamiehen toimivallan täysimääräinen toteutuminen, muun muassa hänen toimiensa täytäntöönpano aluetasolla ja yhteistyö eurooppalaisten ihmisoikeusinstituutioiden ja -verkostojen kanssa. Tämän painopisteen kannalta keskeisiä ovat kansallisten instituutioiden asemaa koskevat nk. Pariisin periaatteet[4]. ii) Varmistetaan oikeus- ja syyttäjälaitoksen sekä lainvalvontaviranomaisten riippumattomuus, tehokkuus, puolueettomuus ja ammattimaisuus siten, ettei niissä esiinny korruptiota tai ettei niihin kohdistu poliittista tai muuta epäasianmukaista ohjausta: · Toteutetaan oikeuslaitoksen uudistamiseen tähtääviä lisätoimia, erityisesti hyväksymällä eurooppalaisten normien mukaisesti ja tiiviissä yhteistyössä Euroopan neuvoston / Venetsian komission kanssa oikeuslaitoksen uudistusstrategia, joka sisältää yksityiskohtaisen ja kattavan täytäntöönpanosuunnitelman. Tavoitteena olisi erityisesti – panna täytäntöön syyttäjälaitosta koskeva laki ja toteuttaa kaikki tarvittavat organisatoriset ja lainsäädännölliset toimenpiteet, joilla voidaan varmistaa syyttäjätoiminnan yhdenmukaisuus eurooppalaisten normien kanssa; – varmistaa korkean tuomioistuinneuvoston tehokas toiminta; – hyväksyä ja panna täytäntöön oikeusjärjestelmää ja tuomarien asemaa koskevat lait. · Toteutetaan poliisitoimen uudistamiseen tähtääviä toimia muun muassa tekemällä muutoksia rikoslakiin ja muihin säädöksiin, jotka liittyvät poliisin toimintaa koskevan puitelainsäädännön hyväksymiseen; kehitetään tiiviissä yhteistyössä Euroopan neuvoston / Venetsian komission kanssa tuomareiden, tuomioistuinten virkamiesten ja syyttäjien sekä avustavan henkilöstön ja lainvalvontaviranomaisten henkilöstön koulutusta. · Varmistetaan siviili-, rikos-, talous- ja hallintolakien ja niihin liittyvien prosessioikeuden säännösten tehokas täytäntöönpano ja noudattamisen valvonta eurooppalaisten normien pohjalta. · Huolehditaan siitä, että rikosprosessilain ja asianajajia koskevan lainsäädännön täytäntöönpanoon on riittävästi resursseja. · Kehitetään ja toteutetaan siviiliturvallisuusalan uudistuksia oikeusvaltioperiaatteen, demokraattisen hallinnon, vastuuvelvollisuuden ja ihmisoikeuksien kunnioittamisen pohjalta Ukrainassa toteutettavan Euroopan unionin neuvontaoperaation (EUAM) avustuksella ja tiiviissä vuorovaikutuksessa sen kanssa muun muassa kehittämällä helposti saavutettavissa olevat, vastuuvelvolliset, toimivat, avoimet ja ammattimaiset poliisivoimat, ottamalla poliisitoiminnassa käyttöön oikeuksiin perustuva lähestymistapa, huolehtimalla siitä, että poliisitoiminta perustuu tiedusteluun, ja torjumalla rikollisuutta, myös tietoverkkorikollisuutta. iii) Varmistetaan ihmisoikeuksien ja perusvapauksien kunnioittaminen tekemällä kattavaa yhteistyötä ihmisoikeuksien ja perusvapauksien suojelemiseksi sekä yksittäisissä tapauksissa että kansainvälisiin ihmisoikeusvälineisiin liittyvissä kysymyksissä. Yhteistyö käsittää muun muassa seuraavat: · Hyväksytään ja pannaan täytäntöön kansallinen ihmisoikeusstrategia ja toimintasuunnitelma sen varmistamiseksi, että Ukrainan toimet, jotka liittyvät sen kansainvälisiin sitoumuksiin ja poliittisiin painopisteisiin ihmisoikeuksien alalla, ovat johdonmukaisia. a) Kansainvälisten ja alueellisten ihmisoikeusnormien käyttöönoton edistäminen · Huolehditaan kaikkien Euroopan ihmisoikeustuomioistuimen tuomioiden nopeasta täytäntöönpanosta ja edistetään, EU:n tuella, tuomioistuimen jatkuvasti kehittyvän oikeuskäytännön käyttöä merkittävänä kansainvälisen ihmisoikeuslainsäädännön lähteenä sekä vahvistetaan Euroopan ihmisoikeustuomioistuimeen liittyvistä asioista vastaavan valtion viranomaisen ennaltaehkäisy- ja valvontatoimintoja tuomioistuimen tuomioiden tehokkaan täytäntöönpanon varmistamiseksi. · Pannaan täytäntöön Euroopan neuvoston suositukset, jotka koskevat vankilaoloja ja vangittuna olevien henkilöiden lääkintäapua. · Edistetään ihmisoikeuksien tuntemusta tuomareiden, syyttäjien ja muiden lainvalvontaviranomaisten keskuudessa toteuttamalla yhteisiä toimia, jotka koskevat tuomareille, syyttäjille ja lainvalvontaviranomaisille ihmisoikeuskysymyksissä annettavan koulutuksen tehostamista ja erityisesti kidutuksen ja epäinhimillisen ja halventavan kohtelun torjumista. · Jatketaan vammaisten henkilöiden oikeuksista tehdyn YK:n yleissopimuksen ja sen valinnaisen pöytäkirjan täytäntöönpanoa. · Varmistetaan kaikenlaisen syrjinnän torjuntaa koskevan lainsäädäntökehyksen täysimääräinen soveltaminen, mukaan lukien syrjinnän kieltävän lain täytäntöönpano, ja vahvistetaan oikeusasiamiehen valmiuksia viisumivapautta koskevan toimintasuunnitelman täytäntöönpanon edistymisestä laadittujen kertomusten mukaisesti. b) Ilmaisunvapaus, kokoontumisvapaus ja yhdistymisvapaus Ilmaisunvapaus: Edistetään ilmaisunvapauden edellyttämän oikeudellisen ja hallinnollisen kehyksen luomista ja kiinnitetään tässä yhteydessä erityistä huomiota joukkotiedotusvälineisiin ja toimittajien oikeuksiin. Tältä osin olisi · tehtävä yhteistyötä yleisradiotoiminnan kehittämiseksi ja toteuttamiseksi muun muassa vaihtamalla tietoja parhaista käytännöistä, hyväksymällä asiaa koskevat lainsäädännölliset puitteet ja panemalla ne täytäntöön eurooppalaisten ja kansainvälisten normien mukaisesti; · ryhdyttävä lisätoimiin sellaisten selvien sääntöjen vahvistamiseksi, jotka koskevat vaaleissa kilpailevien ehdokkaiden tasapuolista näkyvyyttä tiedotusvälineissä; · tehtävä yhteistyötä, jotta toimittajille voitaisiin taata olosuhteet, joissa he voivat työskennellä vapaasti ja heitä suojellaan uhkauksilta tai konkreettiselta väkivallalta. Tätä varten lainvalvontaviranomaisten olisi vaihdettava tietoja toimittajien tehokasta suojelua koskevista parhaista käytännöistä. · Kokoontumisvapaus: · Toteutetaan konkreettisia toimia rauhanomaisen kokoontumisen vapautta koskevan lainsäädännön antamiseksi ja panemiseksi kaikilta osin täytäntöön tiiviissä yhteistyössä Ukrainan kansalaisyhteiskunnan, Etyjin/ODIHR:n ja Venetsian komission kanssa ja parhaita eurooppalaisia käytäntöjä noudattaen. · Tiivistetään yhteistyötä, jonka tavoitteena on lisätä lainvalvontaviranomaisten ja tuomioistuinten tietoisuutta rauhanomaisen kokoontumisen vapauteen liittyvistä oikeuksista, muun muassa vaihtamalla tietoja parhaista käytännöistä, järjestämällä koulutusta ja tekemällä lainsäädännön täytäntöönpanosääntöihin liittyvää yhteistyötä. Yhdistymisvapaus: Luodaan suotuisat oikeudelliset ja institutionaaliset edellytykset kansalaisyhteiskunnan organisaatioille siten, että tarkoituksena on erityisesti edistää paitsi kansalaisten osallistumista yleensä myös heidän osallistumistaan julkisiin päätöksentekoprosesseihin: c) Vähemmistöihin kuuluvien henkilöiden oikeuksien kunnioittaminen · Vaihdetaan tietoja parhaista käytännöistä, jotka koskevat toimenpiteitä vähemmistöjen suojelemiseksi syrjinnältä ja syrjäytymiseltä eurooppalaisten ja kansainvälisten normien mukaisesti ja siten, että tavoitteena on kehittää nykyaikainen oikeudellinen kehys. Kehitetään tiivistä yhteistyötä viranomaisten ja vähemmistöryhmien edustajien välille. · Toteutetaan yhteistyössä toimenpiteitä, joilla torjutaan suvaitsemattomuuden kasvua ja viharikoksia (olipa syynä sitten rasismi, homofobia, muukalaisviha tai antisemitismi). d) Kidutuksen ja epäinhimillisen ja halventavan kohtelun torjuminen · Tehostetaan pyrkimyksiä parantaa oikeusperustaa ja -käytäntöä vapaudenmenetykseen liittyvissä asioissa ja erityisesti tutkintavankeuden ja hallinnollisen säilöönoton osalta, jotta mielivaltaisen vangitsemisen ongelmaan voitaisiin puuttua tehokkaasti. · Parannetaan vankeusoloja kaikkien vankien eli sekä tutkintavankeudessa olevien että tuomiotaan kärsivien osalta sekä vankien saattamisen yhteydessä siten, että tarkoituksena on estää huono kohtelu ja panna täytäntöön YK:n kidutuksen vastaisen komitean ja Euroopan neuvoston kidutuksen vastaisen komitean suositukset. · Huolehditaan siitä, että kidutuksen ennaltaehkäisyä varten perustetun mekanismin tehokkaaseen toteutukseen on riittävästi resursseja. · Luodaan tehokas järjestelmä lainvalvontaviranomaisten toimintaa koskevia valituksia varten ja varmistetaan, että niiden tutkinnan hoitaa riippumaton elin (valtion rikostutkintavirasto). e) Naisten ja miesten yhdenvertainen kohtelu · Vaihdetaan tietoja parhaista käytännöistä, joilla voidaan varmistaa naisten ja miesten yhdenvertaisuus yhteiskunnallisessa ja talouselämässä ja edistää naisten laajempaa osallistumista julkiseen elämään ja päätöksentekoon. · Torjutaan perheväkivaltaa tukemalla sitä koskevan lainsäädäntökehyksen ja lainvalvontaviranomaisten käytäntöjen vahvistamista ja toteuttamalla tiedotus- ja koulutustoimia. f) Lasten oikeuksien kunnioittaminen · Toteutetaan toimenpiteitä lasten suojelemiseksi kaikenlaiselta väkivallalta ja haavoittuvassa asemassa olevien ja köyhyydessä elävien lasten tilanteen parantamiseksi; tämä käsittää myös lasten myyntiä, lapsiprostituutiota ja lapsipornografiaa koskevan valinnaisen pöytäkirjan mukaisesti annettujen sitoumusten perusteella toteutettavat toimenpiteet, joiden tarkoituksena on tehostaa yhteistyötä lasten myynnin, kauppaamisen ja riiston estämiseksi. · Varmistetaan, että oikeusasiamiehellä on riittävästi resursseja ja toimivaltaa tarvittavien toimenpiteiden toteuttamiseksi ja tilanteen seuraamiseksi. · Kehitetään nuoriso-oikeutta koskevia normeja asiaa koskevien kansainvälisten normien mukaisesti. g) Ammattiyhdistysoikeuksien ja perustyönormien kunnioittamisen varmistaminen · Tehostetaan edelleen, muun muassa parhaita käytäntöjä levittämällä, pyrkimyksiä edistää ammattiyhdistysoikeuksien ja perustyönormien täysimääräistä toteutumista Kansainvälisen työjärjestön (ILO) yleissopimusten mukaisesti ja edistetään kollektiivisen neuvottelumenettelyn tehokasta käyttöä. 2.2. Korruption ehkäiseminen ja torjuminen · Pannaan täytäntöön asiaa koskevat Euroopan neuvoston perustaman lahjonnan vastaisen valtioiden ryhmän (GRECO) ja OECD:n suositukset. · Varmistetaan viisumivapautta koskevan toimintasuunnitelman täytäntöönpanon edistymisestä annetussa kertomuksessa esitettyjen korruption torjuntaa koskevien suositusten asianmukainen seuranta. · Aloitetaan laajamittainen korruptiontorjunnan uudistusprosessi, joka johtaa konkreettisiin tuloksiin korruption ehkäisyssä ja torjunnassa ja jonka yhteydessä erityiselimille osoitetaan selkeät vastuualueet ja erityistoimien toteutukseen osoitetaan erikseen määrärahoja. · Varmistetaan 14. lokakuuta 2014 hyväksyttyjen korruption vastaisten säädösten täytäntöönpano ja erityisesti niiden säännöksiin perustuvien kahden viraston nopea ja tehokas perustaminen sekä kattavan täytäntöönpanosuunnitelman laatiminen vuosia 2014–2017 koskevaa kansallista korruptiontorjuntastrategiaa varten. · Varmistetaan, että kansallinen korruptiontorjuntatoimisto toimii tehokkaasti vakavien korruptiorikosten paljastamiseen ja esitutkintaan erikoistuneena tutkintaviranomaisena. · Pyritään ehkäisemään ja torjumaan korruptiota kaikilla yhteiskunnan tasoilla ja erityisesti, kun on kyse korkean tason korruptiosta ja korruptiosta lainvalvontaelimissä, tullissa ja verojärjestelmissä, sekä varmistamaan rahoituksen läpinäkyvyys laatimalla eettisiä sääntöjä ja järjestämällä erikoiskoulutusta. · Pannaan täytäntöön lainsäädäntöä, jolla otetaan käyttöön uusi, eurooppalaisten normien mukainen järjestelmä rikoksen tuottaman hyödyn menetetyksi tuomitsemista ja takavarikkoa varten. · Varmistetaan avoimuus varallisuusilmoitusten osalta sekä poliitikkojen ja virkamiesten varallisuutta koskevan tarkastus- ja valvontajärjestelmän täytäntöönpano. · Varmistetaan tietojen luovuttaminen oikeushenkilöiden lopullisista edunsaajista ja kiinteää omaisuutta koskevista rekisteröidyistä oikeuksista ja niihin kohdistuvista rasitteista, jotka sisältyvät valtion rekisteriin kiinteään omaisuuteen liittyvistä oikeuksista. · Suunnitellaan keinoja ilmiantajien suojelemiseksi ja varmistetaan riittävä suojelu kielteisiltä vaikutuksilta. · Toteutetaan tarvittavat toimenpiteet Eurojustin kanssa tehtävää yhteistyötä koskevan, 8. joulukuuta 2011 parafoidun sopimuksen ja operatiivista yhteistyötä Europolin kanssa koskevan sopimuksen tekemiseksi lopullisesti. · Varmistetaan avoimuus ja vastuuvelvollisuus kaikilla tasoilla ja luodaan näin kansalaisyhteiskunnan toimijoille ja riippumattomille tiedotusvälineille edellytykset korruption seurantaan. · Uudistetaan GRECOn suositusten mukaisesti poliittisten puolueiden rahoitusta koskevat säännöt sekä parlamentaarisen koskemattomuuden poistamista rikostutkinnan yhteydessä koskevat menettelyt. 2.3. Ulko- ja turvallisuuspolitiikka Alueelliset ja kansainväliset kysymykset, yhteistyö ulko- ja turvallisuuspolitiikan alalla, joukkotuhoaseiden leviämisen estäminen ja aseidenriisunta, konfliktien ehkäisy ja kriisinhallinta i) Yhteistyön lisääminen YUTP:n alalla: · Huolehditaan asianmukaisesta kuulemisesta ja koordinoinnista kansainvälisten ponnistelujen osana toteutettujen kahden- ja monenvälisten toimien yhteydessä siten, että yhteisenä tavoitteena on saada aikaan kestävä poliittinen ratkaisu tilanteeseen, joka Venäjän federaation laittoman toiminnan johdosta vallitsee joillakin Ukrainan Donetskin ja Luhanskin alueilla. · Tuetaan Etyjin erityistarkkailuoperaation, Etyjin tarkkailijaryhmän ja kaikkien muiden Etyjin operaatioiden työtä tulitauon ja rajavalvonnan tukemiseksi. ii) Vahvistetaan entisestään lähentymistä alueellisissa ja kansainvälisissä kysymyksissä, konfliktien ehkäisyssä ja kriisinhallinnassa; tehdään yhteistyötä monenvälisten instituutioiden ja sopimusten tehon parantamiseksi siten, että tavoitteena on lujittaa globaalia hallintaa, vahvistaa yhteistyötä turvallisuusuhkien torjunnassa ja etsiä ratkaisuja kehitykseen liittyviin kysymyksiin: · Tehostetaan neuvotteluja ja koordinointia käytettävissä olevia diplomaattisia ja sotilaallisia yhteyksiä hyödyntäen, jotta voitaisiin käsitellä molemmille tärkeitä kansainvälisiä kysymyksiä ja erityisesti haasteita, jotka kohdistuvat kansainvälisen rauhan ja turvallisuuden ylläpitämistä koskeviin yhteisiin periaatteisiin, sellaisina kuin ne on vahvistettu YK:n peruskirjassa, Etyjin Helsingin päätösasiakirjassa ja muissa asiaa koskevissa monenvälisissä asiakirjoissa; tältä osin otetaan huomioon myös pyrkimys käytäntöön, jonka mukaan Ukraina yhtyisi EU:n YUTP:n alan julkilausumiin ja yhteisiin kantoihin. · Jatketaan vuoropuhelua Euroopan turvallisuusstrategian täytäntöönpanosta. · Jatketaan EU:n ja Ukrainan säännöllisiä keskusteluja kriisinhallintaan liittyvistä kysymyksistä. · Pyritään jatkossakin yhdessä kartoittamaan Ukrainan mahdollisuuksia osallistua nykyisiin ja tuleviin YTPP-operaatioihin ottaen huomioon hyvät kokemukset, joita on saatu Ukrainan osallistumisesta Balkanin alueella toteutettuihin EU:n operaatioihin ja muihin EU:n operaatioihin (esimerkiksi Atalanta). · Jatketaan EU:n ja Ukrainan välisten neuvonpito- ja yhteistyöjärjestelyjen (nk. Sevillan järjestelyjen) toteuttamista EU-johtoisissa kriisinhallintaoperaatioissa, mikä käsittää edelleen myös Ukrainan osallistumisen asiaankuuluviin kriisinhallintaharjoituksiin ja YTPP-alan koulutustoimiin. · Parannetaan tarvittaessa Ukrainan rauhanturvayksiköiden ja EU:n jäsenvaltioiden joukkojen välistä yhteentoimivuutta niiden kokemusten perusteella, joita on saatu Ukrainan osallistumisesta EU:n kriisinhallintaoperaatioihin, ja mahdollistamalla Ukrainan asevoimien yksiköiden osallistuminen EU:n monikansallisten taktisten taisteluosastojen muodostamiseen. · Tehostetaan Ukrainan ja EU:n yhteisiä ponnisteluja 2+5-kehyksen puitteissa kestävän ratkaisun löytämiseksi Transnistrian konfliktiin Moldovan tasavallassa. · Jatketaan EU:n ja Ukrainan yhteistyötä Moldovan tasavallan kanssa rajakysymyksissä, ja hyödynnetään tässä yhteydessä erityisesti erilaisia EU:n rahoittamia toimia, kuten EU:n rajavalvonnan avustusoperaatiota Moldovan tasavallan ja Ukrainan rajalla (EUBAM). · Jatketaan keskusteluja EU:n soveltamista pakotteista. · Kartoitetaan uusia konkreettisia tapoja edistää lähentymistä ulko- ja turvallisuuspolitiikan alalla. · Toteutetaan toimenpiteitä, joilla edistetään sotilaallista yhteistyötä ja teknistä yhteistyötä EU:n ja Ukrainan välillä. · Edistetään ja helpotetaan osapuolten yhdessä määrittämiä konkreettisia toimia koskevaa suoraa yhteistyötä Ukrainan instituutioiden ja erilaisten YUTP:n/YTPP:n alan virastojen ja elinten välillä. Jälkimmäisiin kuuluvat muun muassa Euroopan puolustusvirasto, Euroopan unionin turvallisuusalan tutkimuslaitos, Euroopan unionin satelliittikeskus ja Euroopan turvallisuus- ja puolustusakatemia. iii) Kehitetään edelleen yhteistyötä yhteisten turvallisuusuhkien, kuten terrorismin, joukkotuhoaseiden leviämisen ja laittoman aseviennin, torjumiseksi: · Jatketaan joukkotuhoaseiden leviämisen estämiseen liittyvää yhteistyötä, mikä käsittää myös alan kansainvälisten välineiden, kuten kemiallisten aseiden kieltosopimuksen, biologisten aseiden kieltosopimuksen ja ydinsulkusopimuksen, kansalliseen täytäntöönpanoon liittyvät näkökohdat ja vientivalvontajärjestelmät. · Kehitetään edelleen, asiaa koskevat EU:n säädökset huomioon ottaen, kansallista vientivalvontajärjestelmää, jolla valvotaan joukkotuhoaseisiin liittyvien tavaroiden kansainvälisiä siirtoja ja kaksikäyttötuotteiden loppukäyttöä, ja jatketaan yhteistyötä, joka koskee kaksikäyttötuotteiden kansallisten luetteloiden laatimista, aineettoman teknologiansiirron valvontaa, vientivalvontajärjestelmän noudattamisen valvontaa, mukaan lukien ennaltaehkäisy ja seuraamusten määrääminen vientivalvontasäännösten rikkomisesta, sekä yhteydenpitoa alan teollisuuteen. · Jatketaan yhteistyötä ydinmateriaalien laittoman kaupan torjunnassa. · Jatketaan yhteistyötä G7-maiden yleismaailmallisen kumppanuuden eri osa-alueiden tavoitteiden saavuttamiseksi. · Tehdään yhteistyötä parempien bioturvaamista ja bioturvallisuutta koskevien standardien kehittämiseksi laboratorioita ja muita laitoksia sekä vaarallisten biologisten aineiden kuljetuksia varten ottaen erityisesti huomioon käynnissä oleva vuoropuhelu mahdollisesta yhteistyöstä bioturvallisuuden ja bioturvaamisen alalla. · Tehdään yhteistyötä ulkoavaruuteen liittyvän toiminnan turvallisuuden parantamiseksi luottamusta lisäävillä toimenpiteillä, jollaisia ehdotetaan esimerkiksi EU:n käytännesääntöjen luonnoksessa. · Jatketaan asevientiä koskevaa yhteistyötä sotilasteknologian ja puolustustarvikkeiden viennin valvontaa koskevien yhteisten sääntöjen määrittämisestä vahvistetun neuvoston yhteisen kannan 2008/944/YUTP sisällön ja periaatteiden pohjalta sekä yhteistyötä, jonka tavoitteena on ratifioida ja panna täytäntöön YK:n yleiskokouksessa 2. huhtikuuta 2013 hyväksytty ja 24. joulukuuta 2014 voimaan tullut asekauppasopimus. · Kehitetään edelleen yhteistyötä pienaseiden ja kevyiden aseiden sekä niissä käytettävien ampumatarvikkeiden laittoman kaupan torjumiseksi. · Pyritään yhdessä käsittelemään Ukrainassa olevista vanhoista ampumatarvikevarastoista, muun muassa jalkaväkimiinoista, aiheutuvia turvallisuusuhkia; toteutetaan EU:n rahoitustuella hanke jalkaväkimiinojen hävittämiseksi jalkaväkimiinojen käytön, varastoinnin, tuotannon ja siirron kieltämistä ja niiden hävittämistä koskevan vuoden 1997 yleissopimuksen (Ottawan yleissopimuksen) määräysten mukaisesti. 2.4 Kansainvälinen rikostuomioistuin · Tehostetaan yhteistyötä rauhan ja kansainvälisen oikeuden edistämiseksi ja rankaisemattomuuden torjumiseksi muun muassa ratifioimalla ja panemalla täytäntöön Kansainvälisen rikostuomioistuimen Rooman perussääntö vuodelta 1998 ja siihen liittyvät välineet. 3. Yhteistyö oikeuden, vapauden ja turvallisuuden alalla 3.1 Tietosuoja · Tuetaan henkilötietojen suojaa koskevan Ukrainan järjestelmän lujittamista. · Pannaan täytäntöön lainsäädännölliset puitteet ja varmistetaan henkilötietojen korkeatasoinen suoja eurooppalaisten sopimusten ja normien mukaisesti. · Vahvistetaan tietosuojaviranomaisen (oikeusasiamies) valmiuksia ja seurataan tietosuojanormien soveltamista kaikilla aloilla ja erityisesti lainvalvonnassa. 3.2. Oikeudellinen yhteistyö · Jatketaan oikeudellisen yhteistyön vahvistamista siviili- ja kauppaoikeuden alalla liittymällä monenvälisiin yleissopimuksiin, erityisesti kansainvälistä yksityisoikeutta käsittelevän Haagin konferenssin yleissopimuksiin kansainvälisen oikeudellisen yhteistyön ja kansainvälisten oikeudenkäyntien sekä lastensuojelun alalla, ja panemalla nämä sopimukset täytäntöön. · Jatketaan rikosasioissa tehtävän oikeudellisen yhteistyön vahvistamista liittymällä asiaa koskeviin, erityisesti Euroopan neuvoston, yleissopimuksiin ja panemalla ne täytäntöön. · Toteutetaan tarvittavat toimenpiteet Eurojustin kanssa tehtävää yhteistyötä koskevan, 8. joulukuuta 2011 parafoidun sopimuksen tekemiseksi lopullisesti. 3.3. Yhteistyö rajaturvallisuuden, muuttoliikkeen ja turvapaikka-asioiden alalla i) Rajaturvallisuus · Vahvistetaan rajaturvallisuutta entisestään ja säilytetään rajatarkastusten ja rajavartioinnin korkea taso sekä lisätään ja parannetaan kiinteää ja liikkuvaa videovalvontaa. · Tehostetaan rajavalvontaa toteuttamalla yhteisiä rajatarkastuksia ja rajavartiointitoimia ja järjestämällä yhteyspisteissä operatiivista tiedonvaihtoa. · Jatketaan yhteisen riskianalyysimenetelmän sekä tiedustelutietojen ja tietovirtojen hallinnan kehittämistä ja toteuttamista ja parannetaan täytäntöönpanoa riskianalyysituotteiden pohjalta. · Lisätään viranomaisten välistä yhteistyötä ja varmistetaan rajavartiolaitoksen pääsy erilaisiin tilastotietoja sisältäviin tietokantoihin ja Interpolin tietokantoihin. · Jatketaan yhdennettyä rajaturvallisuutta koskevaa yhteistyötä muun muassa yhdessä myöhemmin määritettävän, EU:n tarjoaman kokonaisvaltaisen tuen turvin. · Jatketaan EU:lta saatavan teknisen tuen avulla Ukrainan rajojen merkitsemistä kansainvälisten normien mukaisesti ja tarvittaessa yhteistyössä asianomaisten naapurimaiden viranomaisten kanssa. · Kehitetään ja tehostetaan Ukrainan rajavartiolaitoksen ja Frontexin yhteistyötyöjärjestelyjen puitteissa tehtävää yhteistyötä erityisesti analyysien ja riskinhallinnan alalla. · Ottaen huomioon Ukrainan ja Moldovan tasavallan raja-asioita koskevan yhteistyön, joka käsittää myös tehokkaan tietojenvaihdon yhteisen rajan ylittävästä tavara- ja henkilöliikenteestä, Ukraina ja Euroopan unioni jatkavat yhteistyötään Moldovan tasavallan kanssa erityisesti kolmenvälisten teknisten neuvottelujen kautta sekä EU:n rajavalvonnan avustusoperaation tuella mukauttamalla operaation toimeksiantoa siten, että siinä otetaan huomioon tähän yhteistyöhön liittyvien tarpeiden kehittyminen. · Varmistetaan seuraavan, vuodesta 2016 sovellettavan yhdennettyä rajaturvallisuutta koskevan strategian laatiminen ja täytäntöönpano. · Toteutetaan logistiikkastrategioita, joilla varmistetaan infrastruktuurin, teknisten välineiden, tietojärjestelmien sekä taloudellisten ja henkilöresurssien asianmukainen käyttö. ii) Muuttoliike: · Jatketaan EU:n ja Ukrainan välisen takaisinottosopimuksen tehokasta täytäntöönpanoa ja (vapaaehtoisesti palaavien tai takaisinotettavien) Ukrainan kansalaisten uudelleenkotouttamiseen tähtääviä toimenpiteitä. · Huolehditaan niiden käytännön toimien ja toimenpiteiden täytäntöönpanosta, joilla takaisinottosopimusten tehoa ja merkitystä voidaan lisätä. · Huolehditaan siitä, että valtion muuttoliikevirastolla on asianmukaiset taloudelliset ja henkilöresurssit, jotta se pystyy toteuttamaan tarvittavat toimenpiteet ja hoitamaan tehtävänsä muuttoliikkeen hallintaa koskevan lainsäädäntökehyksen puitteissa. · Kehitetään virkamiehille tarkoitettuja uusia koulutusmuotoja ja -moduuleja sekä vieraiden kielten koulutusta. · Tehostetaan viranomaisten välistä yhteistyötä muuttoliikkeen alalla ja kehitetään ja luodaan muuttoliikeasioihin liittyviä yhteistyömuotoja ja ‑mekanismeja. · Luodaan asianmukainen infrastruktuuri (kuten säilöönottokeskukset) ja varmistetaan Ukrainan alueella laittomasti oleskelevien ja/tai sen kautta kulkevien kolmansien maiden kansalaisten tosiasiallinen maasta poistaminen vahvistamalla siitä vastuussa olevia elimiä. · Varmistetaan säilöönotettujen henkilöiden ihmisoikeuksien kunnioittaminen ja kehitetään kotouttamista koskevia puitteita. 3.4. Turvapaikka-asiat · Pannaan käytännössä täytäntöön pakolaisten oikeusasemaa koskeva YK:n yleissopimus vuodelta 1951 ja muun muassa sen pöytäkirja vuodelta 1967, mukaan luettuina oikeus hakea turvapaikkaa ja velvoite noudattaa palauttamiskiellon periaatetta, sekä järjestäytyneen rikollisuuden vastainen YK:n yleissopimus vuodelta 2000 siten, että tavoitteena on torjua ja ehkäistä järjestäytynyttä ja muuta rikollista toimintaa. · Varmistetaan turvapaikkalainsäädännön tehokas täytäntöönpano, mukaan lukien asianmukaisen infrastruktuurin käyttöönotto (muun muassa vastaanottokeskukset), sekä turvapaikanhakijoiden ja kansainvälistä suojelua saavien henkilöiden perusoikeuksien kunnioittaminen. · Järkeistetään turvapaikkamenettelyjen päätöksentekoprosessia ja vahvistetaan erityisesti turvapaikkamenettelyistä ja turvapaikanhakijoiden ja kansainvälistä suojelua saavien henkilöiden vastaanotosta vastaavien elinten valmiuksia, jotta kyseiset henkilöt voisivat käyttää tehokkaasti heille kuuluvia oikeuksia. · Varmistetaan, että turvapaikanhakijoilla ja kansainvälistä suojelua saavilla henkilöillä on tosiasiallinen mahdollisuus päästä turvapaikkamenettelyjen ja ‑oikeuksien piiriin, mikä käsittää muun muassa tulkkauspalvelut rajanylityspaikoilla, vastaanottotilat ja aluetoimistot turvapaikkamenettelyjen suorittamista varten. · Varmistetaan eri alojen ammattilaisten, kuten tuomareiden, hallintovirkamiesten, poliisien, valtion rajavartiolaitoksen henkilöstön, psykologien ja sosiaalityöntekijöiden, jatkuva koulutus turvapaikka- ja muuttoliikeasioissa. 3.5. Poliisiyhteistyö, järjestäytynyt rikollisuus ja rahanpesu i) Poliisiyhteistyö: · Vahvistetaan kansainvälistä operatiivista poliisiyhteistyötä muun muassa perustamalla yhteisiä kahden- tai monenvälisiä ryhmiä (muun muassa) tutkintatoimia varten, ja lujitetaan rajatylittävää yhteistyötä toteuttamalla yhteisiä operaatioita. ii) Järjestäytynyt rikollisuus: · Varmistetaan järjestäytyneen rikollisuuden torjuntaa koskevan strategian ja toimintasuunnitelman täytäntöönpano, mukaan lukien alan viranomaisten toimien tehokas koordinointi. · Parannetaan todistajien suojelua soveltamalla tehokkaasti voimassa olevan lainsäädännön mukaisia järjestelmiä sekä säännöksiä, jotka koskevat rikollisryhmien entisten jäsenten yhteistyötä lainvalvontaviranomaisten kanssa, missä yhteydessä voitaisiin keskustella myös mahdollisuudesta perustaa erityisiä ohjelmia, joilla yhteistyötä tuetaan ja siitä palkitaan. iii) Ihmiskauppa: · Pannaan täytäntöön ihmiskaupan torjuntaa koskeva valtion kohdennettu sosiaaliohjelma ja varmistetaan alan viranomaisten toimien tehokas koordinointi. · Varmistetaan ihmiskaupan uhrien tehokas suojelu ja vahvistetaan heidän menettelyllisiä oikeuksiaan järjestelmällä, joka mahdollistaa varotoimenpiteiden toteuttamisen. · Varmistetaan, että käytettävissä on riittävästi määrärahoja, joista voidaan tukea ennaltaehkäisyyn tähtääviä kampanjoita ja muita valistustoimia sekä julkishallinnon henkilöstölle, myös kenttätyötä tekeville virkailijoille, suunnatun täydennyskoulutuksen ohjelmia. · Ehkäistään ihmiskauppaa muun muassa vähentämällä kysyntää, joka edistää kaikenlaista ihmiskauppaan liittyvää hyväksikäyttöä. iv) Laittomien huumausaineiden torjunta: · Jatketaan yhteistyötä, joka koskee Ukrainan kansallisen (vuoteen 2020 ulottuvan) huumausainestrategian ja siihen liittyvän toimintasuunnitelman hyväksymistä ja täytäntöönpanoa siten, että perustana ovat EU:n huumausainestrategian (2013–2020) periaatteet ja erityisesti sen tasapainoinen lähestymistapa laittomien huumausaineiden tarjonnan ja kysynnän vähentämiseen. · Osoitetaan määrärahoja kansallista huumausainepolitiikkaa koskevan strategian täytäntöönpanoa edistäville toimenpiteille. · Varmistetaan asiaankuuluvien YK:n ja Euroopan neuvoston yleissopimusten täytäntöönpano. · Ehkäistään ja pyritään vähentämään laittomien huumausaineiden tarjontaa, kauppaa ja kysyntää. · Tuetaan valtakunnansyyttäjänviraston toimia, joiden tavoitteena on tehostaa tutkintatoimintaa järjestämällä koulutusta poliiseille ja peitetoimintaa suorittaville poliiseille. · Jatketaan yhteistyötä, joka koskee tieteellisen perustan ja riippumattoman huumausaineiden seurantajärjestelmän kehittämistä ja tietojenvaihtoa uudentyyppisistä huumeista huumausaineiden ja niiden väärinkäytön seurantakeskuksen (EMCDDA) kanssa. · Selvitetään Ukrainan mahdollisuuksia osallistua EMCDDA:n koordinoimaan REITOX-huumetietoverkkoon ja laaditaan tätä varten etenemissuunnitelma. · Parannetaan Ukrainan huumausaineiden seurantajärjestelmän valmiuksia toimia EMCDDA:n vaatimusten mukaisena riippumattomana elimenä. · Jatketaan yhteistyötä, joka koskee kansainvälisen järjestäytyneen rikollisuuden torjuntaa, mukaan lukien ihmiskaupan torjunta, huumausaineiden torjunta ja rahanpesun torjunta, sekä tietoverkkorikollisuuden torjuntaa edistämällä tehokasta sisäistä ja ulkoista koordinointia ja yhteistyötä, toteuttamalla yhteisiä operaatioita ja vaihtamalla tilastotietoja ja parhaita käytäntöjä. v) Rahanpesu: · Pannaan tehokkaasti täytäntöön toimenpiteitä, jotka koskevat rahanpesun ja terrorismin rahoittamisen ehkäisyä ja torjuntaa, erityisesti panemalla täytäntöön näitä aloja koskeva EU:n lainsäädäntö ja vahvistamalla yhteistyötä rahanpesunvastaisen toimintaryhmän (FATF), Euroopan neuvoston ja erityisesti sen rahanpesun vastaisia toimenpiteitä ja terrorismin rahoitusta arvioivan asiantuntijakomitean (Moneyval-komitean) sekä EU:n jäsenvaltioiden muiden asiaa käsittelevien viranomaisten kanssa. · Vahvistetaan yhteistyötä Ukrainan valtiollisen rahoituksenseurantaviraston ja rahanpesun selvittelykeskusten välillä ja selvitetään tätä varten, voitaisiinko Ukrainan rahoituksenseurantavirasto liittää EU:n rahanpesun selvittelykeskusten tiedonvaihtojärjestelmiin (tällä hetkellä FIU.NET) ja näin lisätä tietojenvaihtoa rajojen yli rahanpesun ja terrorismin rahoituksen torjunnan tehostamiseksi. 3.6 Viisumien myöntämisen helpottaminen ja viisumivapaus · Varmistetaan viisumien myöntämisen helpottamista koskevan Ukrainan ja EU:n välisen muutetun sopimuksen ja henkilöiden takaisinottamista koskevan Ukrainan ja EY:n sopimuksen täytäntöönpano kaikilta osin. · Kannustetaan EU:n jäsenvaltioita käyttämään EU:n säännöstön tarjoamia joustomahdollisuuksia viisumimaksujen alentamiseksi tai poistamiseksi yksittäisissä tapauksissa ja myöntämään pitkäkestoisia toistuvaisviisumeita viisumien myöntämisen helpottamista koskevan sopimuksen määräysten mukaisesti. · Jatketaan aktiivisesti EU:n ja Ukrainan välisen viisumivapauden toteuttamiseen tähtäävää viisumivuoropuhelua EU:n ja Ukrainan huippukokouksessa 22. marraskuuta 2010 esitellyn viisumivapautta koskevan toimintasuunnitelman ja sen täytäntöönpanoa koskevan, Ukrainan presidentin 22. huhtikuuta 2011 hyväksymän kansallisen suunnitelman pohjalta. 3.7 Itä-Ukrainan ja Krimin tilanne · Pannaan tehokkaasti täytäntöön toimintasuunnitelma rajavalvonnan järjestämisestä Ukrainan ja Venäjän välisellä rajasektorilla ja Krimin vastaisella hallinnollisella rajalla. · Meneillään oleva konflikti huomioon ottaen toteutetaan lisää toimenpiteitä, joiden tarkoituksena on kehittää sekä Ukrainan keskus- että aluehallinnon viranomaisten valmiuksia, jotta nämä pystyisivät i) nopeuttamaan maan sisällä siirtymään joutuneiden henkilöiden rekisteröintiä ja parantamaan koordinointia näille henkilöille suunnatun hätäavun ja pitkäaikaisavun nopean toimituksen varmistamiseksi, ii) mukauttamaan maan sisällä siirtymään joutuneita henkilöitä, humanitaarista pääsyä ja avun toimitusta koskevaa oikeudellista kehystä ja iii) estämään haavoittuvassa asemassa olevien ihmisten, kuten lasten, joutumisen ihmiskaupan uhreiksi ja suojelemaan heitä. 4. Taloudellinen yhteistyö Osapuolet tekevät yhteistyötä tukeakseen Ukrainaa toimivan markkinatalouden luomisessa ja politiikkojen lähentämisessä EU:n politiikkoihin noudattaen makrotaloudellista vakautta, tervettä julkistaloutta, vahvaa rahoitusjärjestelmää ja tasapainoista maksutasetta koskevia periaatteita. Ne aikovat erityisesti · kehittää Ukrainan valmiuksia makrotalousennusteiden laatimisessa muun muassa parantamalla kehitysskenaarioiden laadintamenetelmiä ja taloudellisten prosessien seurantaa, parantamalla vaikutustekijäanalyysien laatua ja vaihtamalla tietoja parhaista käytänteistä; · varmistaa Ukrainan keskuspankin riippumattomuuden EU:n parhaiden käytänteiden mukaisesti, muun muassa EU:n asiantuntemuksen ja Euroopan keskuspankin (EKP) tuella; · jakaa EU:n ja EKP:n kokemuksia vaihtokursseista ja rahoitus- ja pankkisektorin sääntely- ja valvontapolitiikoista ja auttaa Ukrainaa kehittämään ja vahvistamaan valmiuksiaan näillä aloilla; · vahvistaa julkisen talouden kestävyyttä ja hallintoa toteuttamalla finanssipoliittisia ja menopuolen uudistuksia ja kehittää julkisen talouden suunnitteluprosessia erityisesti seuraavilla tavoilla: – vaihtamalla tietoja, kokemuksia ja parhaita käytäntöjä ja toteuttamalla muita toimia tarkoituksena kehittää järjestelmä keskipitkän aikavälin ennusteita/suunnittelua varten ja parantaa makrotaloudellisten ja julkisen talouden keskipitkän aikavälin ennusteiden tarkkuutta: – vaihtamalla tietoja, kokemuksia ja parhaita käytäntöjä tarkoituksena järkeistää ja vahvistaa talousarvion suunnittelu-, toteutus- ja valvontaprosessia, kehittää ohjelmabudjetointia ja mahdollisesti ottaa käyttöön finanssipoliittisia sääntöjä, muun muassa rajoituksia, jotka koskeva talousarviotarkistusten määrää; – toteuttamalla toimenpiteitä verosäännösten noudattamisen parantamiseksi ja veropetosten vähentämiseksi; – tehostamalla verohallinnon toimintaa muun muassa arvonlisäveron palautushakemusten käsittelyssä; – panemalla täytäntöön Ukrainan hallituksen elokuussa 2013 hyväksymä kansallinen julkisen varainhoidon strategia ja siihen liittyvä toimintasuunnitelma EU:n ja OECD:n SIGMA-ohjelman yhteisellä tuella ja laatimalla Maailmanpankin rahoittama julkisia menoja ja taloudellista vastuuta (Public Expenditure and Financial Accountability, PEFA) koskeva arviointi vuodelta 2015; – varmistamalla eläkejärjestelmän kestävyys muun muassa hyödyntämällä EU:n ja sen jäsenvaltioiden eläkejärjestelmien uudistuksista peräisin olevaa asiantuntemusta; – vaihtamalla tietoja ja kokemuksia julkisen velan hoidon tehostamisesta ja alan hallinnon kehittämisestä EU:n parhaiden käytäntöjen mukaisesti ja laatimalla keskipitkän aikavälin velanhoitostrategia; · vähentää valtion puuttumista hintojen asettamiseen ja ottaa käyttöön kaikkien kustannusten kattamiseen tähtääviä menettelyjä EU:n parhaiden käytänteiden mukaisesti; erityisesti olisi mukautettava yleishyödyllisten palvelujen hintoja samalla kun kehitetään sosiaalinen turvaverkko kaikkein haavoittuvimmassa asemassa olevien suojaamiseksi hinnankorotuksilta; · jatkaa avoimien, kilpailukykyisten ja läpinäkyvien yksityistämissääntöjen ja ‑menettelyjen laatimista ja täytäntöönpanoa EU:n parhaiden käytäntöjen mukaisesti; · lujittaa erityisesti valtionyhtiöiden hallinnointi- ja ohjausjärjestelmää muun muassa toteuttamalla valtionyhtiöiden uudelleenjärjestelyjä, tehostamalla julkisen omaisuuden hallinnointia ja tarkistamalla valtiontukijärjestelmää. 5. Kauppa ja kaupan liitännäistoimenpiteet Ottaen huomioon tarpeen jatkaa uudistus- ja nykyaikaistamisprosessia Ukrainan kansainvälisten sitoumusten mukaisesti osapuolet jatkavat valmisteluja assosiaatiosopimuksen IV osaston oikea-aikaisen täytäntöönpanon varmistamiseksi, tarvittaessa EU:n tuella. Näiden valmistelujen edistämiseksi ja liiketoimintaympäristön parantamistarpeen vuoksi Ukrainan viranomaiset tekevät tältä osin tiivistä yhteistyötä yritysmaailman kanssa. 5.1 Tavarakauppa Osapuolet tekevät yhteistyötä erityisesti yhteisten kuulemisten kautta valmistellakseen tavaroiden kansallista kohtelua ja markkinoillepääsyä koskevien assosiaatiosopimuksen määräysten asianmukaista ja oikea-aikaista täytäntöönpanoa. Tavoitteena on · kehittää mekanismi tulohinnan määrittämiseksi Ukrainan tullikoodiin 6309 00 00 luokitetuille käytetyille vaatteille ja muille käytetyille tavaroille; · selvittää, millä keinoilla voidaan varmistaa muun muassa seuraavien, sopimuksessa osapuolille määrättyjen erityistoimenpiteiden oikea-aikainen täytäntöönpano: – vientitulleihin liittyvät Ukrainan suojatoimenpiteet; – henkilöautoja koskevat Ukrainan suojatoimenpiteet; – tiettyjä tavaroita koskevien tariffikiintiöiden hallinnointi. 5.2 Teollisuustuotteita koskevat tekniset määräykset, standardit ja vaatimustenmukaisuuden arviointimenettelyt · Kehitetään teollisuustuotteiden liikkumista sääntelevää Ukrainan lainsäädäntöä teknisten määräysten, standardoinnin, vaatimustenmukaisuuden arvioinnin, markkinavalvonnan, metrologian ja akkreditoinnin alalla EU:n säännöstön mukaisesti, jotta osapuolten väliset kaupan esteet saataisiin asteittain poistettua. · Käynnistetään teknisiä määräyksiä koskeva kahdenvälinen vuoropuhelu, jonka tarkoituksena on edistää ja kannustaa – tietojen ja kokemusten vaihtoa, jotta teknisiin määräyksiin, standardeihin, vaatimustenmukaisuuden arviointiin, akkreditointiin ja markkinavalvontaan liittyvää laatuinfrastruktuuria saataisiin parannettua; – yhteistyötä standardoinnin, metrologian, akkreditoinnin, vaatimustenmukaisuuden arvioinnin ja markkinavalvonnan alalla toimivien osapuolten organisaatioiden välillä; – laatuinfrastruktuurin kehittämistä standardointia, metrologiaa, akkreditointia, vaatimustenmukaisuuden arviointia ja markkinavalvontaa varten; – Ukrainan organisaatioiden osallistumista alan eurooppalaisten järjestöjen toimintaan. · Toteutetaan teknisen sääntelyjärjestelmän kehitysstrategian mukaisia toimia vuoteen 2020 asti. 5.3 Terveys- ja kasvinsuojelutoimet Ottaen huomioon elintarvikkeita ja rehuja, kasvien terveyttä ja eläinten terveyttä ja hyvinvointia koskevan Ukrainan lainsäädännön ja käytännön asteittaisen lähentämisen EU:n lainsäädäntöön ja käytäntöön EU tukee Ukrainaa muun muassa käytettävissä olevilla alan välineillä, jotta Ukraina voisi panna täytäntöön institutionaalisen uudistusohjelmansa ja · laatia kattavan elintarviketurvallisuusstrategian, jonka tavoitteena on kaikkien assosiaatiosopimuksen terveys- ja kasvinsuojelutoimia koskevaan lukuun liittyvissä liitteissä määrättyjen toimenpiteiden uudistaminen; · tehdä ehdotuksia, jotka koskevat vielä lähentämättä olevaa Ukrainan lainsäädäntöä; · kehittää hallinnollisia valmiuksiaan näillä aloilla – tarkistamalla terveys- ja kasvinsuojelutoimiin liittyvistä asioista vastaavien valtion viranomaisten tehtäviä siltä osin kuin on kyse EU:n lainsäädännöstä; – järjestämällä terveys- ja kasvinsuojeluasioista vastaavien Ukrainan toimivaltaisten viranomaisten asiantuntijoille koulutusta erityisesti EU:n säännöstöön lähennetyn lainsäädännön täytäntöönpanossa; – saattamalla elintarvikkeiden turvallisuutta sekä eläinten ja kasvien terveyttä valvovat laboratoriot vastaamaan EU:n vaatimuksia; · perustaa elintarvikkeita ja rehuja sekä eläinten ja kasvien terveyttä koskevan ennakkovaroitusjärjestelmän; · tukea elintarvikealan toimijoita omien valvontajärjestelmien toteutuksessa; · järjestää tiedotuskampanjoita alalla toimivien virastojen ja kansalaisjärjestöjen kanssa EU:n markkinoille pääsemisen edellytyksistä. 5.4 Palvelukauppa, sijoittautumisvapaus ja investoinnit Jatketaan palvelukauppaa koskevaa tehokasta vuoropuhelua assosiaatiosopimuksen määräysten mukaisesti. 5.5 Pääomanliikkeet ja maksut Jatketaan tehokasta vuoropuhelua pääomanliikkeistä ja maksuista ja pyritään tässä yhteydessä erityisesti valvomaan kaikkien assosiaatiosopimuksessa vahvistettujen sitoumusten noudattamista. 5.6 Julkiset hankinnat Osapuolet kiinnittävät erityistä huomiota yhteistyöhön seuraavien toimenpiteiden toteuttamisessa: · sellaisen yhteistyön kehittäminen ja tehostaminen muun muassa teknisen avun kautta, jonka tavoitteena on toteuttaa asianmukaisia toimenpiteitä erityisesti sen varmistamiseksi, että talouspolitiikasta vastaavan toimeenpanevan keskuselimen hallinnolliset valmiudet ovat riittävät sen julkisiin hankintoihin liittyvien tehtävien hoitamista ajatellen; · riippumattoman tarkistuselimen (monopolien vastaisen komitean) riittävien hallinnollisten valmiuksien varmistaminen, jotta se voi tarjota tehokkaita oikaisukeinoja direktiivien 89/665/ETY ja 92/13/ETY mukaisesti; · assosiaatiosopimuksen 152 artiklassa tarkoitetun julkisia hankintoja koskevan kattavan etenemissuunnitelman laatimisen aloittaminen hyödyntäen tätä varten nykyisiä teknisen avun järjestelyjä ja tarvittaessa myös asiantuntijatason kokouksia; · työ Ukrainan julkisia hankintoja koskevan lainsäädännön lähentämiseksi entisestään uusimpaan EU:n säännöstöön julkisia hankintoja koskevan strategian pohjalta. 5.7 Kilpailu i) Valtiontuet: Osapuolet tekevät yhteistyötä tehokkaan valtiontukien valvontaa ja seurantaa koskevan järjestelmän luomiseksi Ukrainaan ja varmistavat tähän liittyvän institutionaalisen uudistusohjelman täytäntöönpanon. ii) Kilpailuoikeus: Osapuolet tekevät yhteistyötä tarkoituksenaan · lisätä Ukrainan kilpailupolitiikan avoimuutta ja ennakoitavuutta, mikä käsittää muun muassa kilpailuviranomaisen päätösten julkaisemisen kohtuullisen ajan kuluessa niiden tekemisestä sekä kilpailulainsäädännön täytäntöönpanoa ja täytäntöönpanon valvontaa koskevien periaatteiden julkaisemisen; · edistää Ukrainan kilpailuoikeuden säännösten ja käytäntöjen lähentämistä EU:n säännöstöön erityisesti yrityskeskittymien valvontaa koskevien sääntöjen ja kilpailulainsäädännön täytäntöönpanoa ja täytäntöönpanon valvontaa koskevien periaatteiden osalta; · panna täytäntöön assosiaatiosopimuksen (pitkälle menevää ja laaja-alaista vapaakauppa-aluetta koskevan osan) kilpailua koskevan luvun määräykset. 5.8 Teollis- ja tekijänoikeudet Tehostetaan teollis- ja tekijänoikeuksien suojeluun liittyvää yhteistyötä vaihtamalla kokemuksia teollis- ja tekijänoikeuksiin liittyvistä kysymyksistä ja järjestämällä alaan liittyviä yhteisiä toimia ja jatketaan vuoropuhelua teollis- ja tekijänoikeusasioista, jotta voitaisiin · panna asianmukaisesti täytäntöön normit, jotka sisältyvät teollis- ja tekijänoikeuksien noudattamisen varmistamisesta annettuun direktiiviin 2004/48/EY ja teollis- ja tekijänoikeuksien tullivalvonnasta annettuun Euroopan parlamentin ja neuvoston asetukseen (EU) N:o 608/2013; · toteuttaa tehokkaita toimia väärentämisen ja laittoman kopioinnin torjumiseksi ja huolehtia oikeuksien noudattamisen varmistamisesta annetun lainsäädännön ja teollis- ja tekijänoikeuksien loukkaamisesta johtuvien seuraamusten tehokkaasta täytäntöönpanosta teollis- ja tekijänoikeuksien noudattamisen valvontaa koskevan strategian perusteella; · varmistaa, että julkisilla viranomaisilla (hallinto- ja oikeusviranomaisilla sekä operatiivisilla viranomaisilla) on asianmukaiset ja kattavat lainvalvontavalmiudet, ja lisätä erityisesti verkkopiratismin torjumiseen liittyviä valvontaresursseja sisäasiainministeriössä. 5.9 Tullimenettelyjen ja kaupan helpottaminen Osapuolet panevat täytäntöön EU:n ja Ukrainan tulliyhteistyön strategiset puitteet noudattaen niitä koskevaa vuosien 2012–2014 etenemissuunnitelmaa, jossa määritellään konkreettiset tavoitteet ja toimet. Osapuolet pitävät tärkeinä seuraavia toimenpiteitä: i) Turvalliset ja sujuvat kauppareitit: · Avoimen keskinäisen kaupankäyntiympäristön kehittäminen. Varmistetaan, että sovellettava lainsäädäntö ja menettelyt sekä tulliviranomaisten hallinnolliset ja operatiiviset valmiudet vastaavat tehokkaan valvonnan tavoitteita ja tukevat laillisen kaupan helpottamista varmistaen samalla turvallisuuden ja petosten torjunnan. EU:n ja Ukrainan välinen rajayhteistyö on yksi tullisuhteiden kehityksen indikaattoreista, koska sillä on välittömiä vaikutuksia kaupan alan toimijoihin, huolitsijoihin ja matkustajiin. · Valtuutettuja talouden toimijoita koskevan järjestelmän kehittäminen Ukrainassa kaupan helpottamiseksi ja tällaisen järjestelmän mahdollinen vastavuoroinen tunnustaminen. EU voi tarvittaessa tarjota apua tätä varten, jos sitä pyydetään. ii) Riskinhallinta ja petosten torjuminen: · Pannaan yhteistyössä täytäntöön nykyaikaisia tullivalvontatekniikoita, jotka perustuvat erityisesti valikoiviin, riskiperusteisiin tarkastuksiin, tavaroiden luovutusta koskeviin yksinkertaistettuihin menettelyihin ja tulliselvityksen jälkeisiin tarkastuksiin. Tutustuminen toisen osapuolen riskinhallintajärjestelmiin voi tapahtua esimerkiksi opintomatkojen ja työpajojen avulla. · Tarkastellaan EU:n ja sen itäisten naapurimaiden yhteisen työryhmän puitteissa mahdollisuutta perustaa viranomaisten välisiä ja kansainvälisiä mekanismeja (myös sähköisiä järjestelmiä) muun muassa tavara- ja ajoneuvoliikennettä koskevaa tietojenvaihtoa varten asiaankuuluvien tietosuojanormien ja ‑määräysten mukaisesti. · Tehostetaan petosten torjuntaa koskevaa vuoropuhelua laittoman kaupan, myös valmisteveron alaisten tuotteiden ja erityisesti savukkeiden laittoman kaupan, ehkäisemiseksi ja torjumiseksi. Tähän voi kuulua myös käytännön kokemusten vaihtoa ja yhteisiä toimia. iii) Investoinnit tullitoiminnan nykyaikaistamiseen · Laaditaan ja pannaan täytäntöön tullihallintoa koskeva kattava strateginen suunnitelma, tarvittaessa Ukrainan pyynnöstä EU:n tuella. Suunnitelma kattaa muun muassa rakenteet, menettelyt, resurssit, tietotekniikkatuen ja täytäntöönpanosuunnitelman. EU:n uudistettuja tullitoiminnan ohjeita voidaan käyttää tässä yhteydessä vertailukohtana. · Kehitetään edelleen Ukrainan tullilainsäädäntöä ja sen täytäntöönpanosäännöksiä tullin ja kaupan alalla sovellettavien, muun muassa EU:n, Maailman tullijärjestön (WCO), WTO:n ja YK:n kehittämien kansainvälisten välineiden ja normien mukaisesti. · Tehdään yhteistyötä ajantasaisen harmonoidun järjestelmän täytäntöönpanossa siten, että tavoitteena on yhdistetyn nimikkeistön käyttöönotto ja asianmukaisen ja johdonmukaisen tavaroiden luokittelun varmistaminen. · Varmistetaan mahdollisimman korkeatasoisten rehellisyysvaatimusten noudattaminen tullihallinnossa ja erityisesti rajalla soveltamalla WCO:n Arushan julistukseen sisältyvien periaatteiden mukaisia toimenpiteitä. · Tehdään yhteistyötä tullausarvon määrittämistä koskevien menettelyjen ja käytäntöjen kehittämisessä edelleen niiden avoimuuden ja tehokkuuden lisäämiseksi, muun muassa vaihtamalla tietoja WTO:n normien täytäntöönpanoa koskevista parhaista käytännöistä. · Toteutetaan osapuolten toimivallan rajoissa kaikki tarvittavat toimenpiteet, joilla voidaan helpottaa Ukrainan tulevaa osallistumista sekä EU–EFTA-työryhmään että sähköisiä tullipalveluja käsittelevään ryhmään (ECG–NCTS). · Valmistellaan (EU:n tuella, jos Ukraina sitä pyytää) ja pannaan täytäntöön tullihallintoa koskeva kattava strateginen suunnitelma Ukrainan passitusta koskevien säännösten, operatiivisten menettelyjen ja tietoteknisten järjestelmien saattamiseksi vastaamaan yhteisestä passitusmenettelystä ja tavarakaupan muodollisuuksien yksinkertaistamisesta tehtyjen EU:n ja EFTA:n yleissopimusten määräyksiä, jotta voitaisiin varmistaa Ukrainan liittyminen näihin yleissopimuksiin ja osallistuminen yhteiseen passitusjärjestelmään. Tarjotaan Ukrainan tullihallinnolle, Ukrainan aloitteesta, apua yhteisen passitusmenettelyn ja uuden tietokoneistetun passitusjärjestelmän (NCTS-järjestelmän) käytössä tai järjestetään tähän liittyvä twinning-hanke. · Varmistetaan, Ukrainan lainsäädännössä asetetut taloudelliset rajoitukset huomioon ottaen, Ukrainan tulliasiantuntijoiden tapauskohtainen osallistuminen EU:n Tulli 2020 -ohjelmaan (asetus (EU) N:o 1294/2013), mikä edellyttää seuraavaksi muutoksia kansalliseen lainsäädäntöön ja kahdenvälisen sopimuksen tekemistä Ukrainan säännöllisestä osallistumisesta ohjelmaan, kunhan sen asiaa koskeva lainsäädäntö ja hallintomenetelmät ovat riittävän lähellä EU:n lainsäädäntöä ja hallintomenetelmiä. iv) Alkuperäsäännöt: Osapuolet tekevät yhteistyötä valmistellakseen niiden välillä sovellettavien alkuperäsääntöjen asianmukaista täytäntöönpanoa. Tätä varten ryhdytään erityisesti seuraaviin toimiin: · Annetaan, Ukrainan aloitteesta, Ukrainan tullihallinnolle alkuperäsääntöjen soveltamiseen liittyvää apua opintokäyntejä tai työpajoja järjestämällä. · Tuetaan Ukrainaa sen laatiessa kattavaa analyysiä tulevasta liittymisestään alkuperäsääntöjä koskevaan Paneurooppa–Välimeri-yleissopimukseen, joka kumulaatioaluetta laajentaessaan tuo uusia etuja Ukrainan talouden toimijoille, · Siirretään EUR 1 -tavaratodistusten myöntämistä koskeva toimivalta Ukrainan kauppakamarilta Ukrainan tullihallinnolle. · Kehitetään järjestelmä, jolla voidaan varmistaa alkuperäsääntöjen tosiasiallinen soveltaminen väliaikaisesti miehitetyltä Krimin alueelta tuotaviin tavaroihin. · Vaihdetaan tulliviranomaisten kesken tietoja valtuutetun viejän aseman myöntämistä koskevista parhaista käytännöistä. 5.10 Kauppa ja kestävä kehitys Osapuolet käynnistävät vuoropuhelun assosiaatiosopimuksen kauppaa ja kestävää kehitystä koskevassa luvussa käsitellyistä asioista. 5.11 Sääntelyn avoimuus Osapuolet kiinnittävät erityistä huomiota yhteistyöhön, jonka tarkoituksena on · varmistaa, että yleisesti sovellettavat toimenpiteet, mukaan lukien assosiaatiosopimuksen kauppaa ja kaupan liitännäistoimenpiteitä koskevien määräysten alaan kuuluvan sääntelypolitiikan täytäntöönpanoon liittyvät sisäiset määräykset, ovat avoimuuden periaatteen vaatimusten mukaisia; · perustaa yhteyspiste ja mekanismi sellaisten sopimuksessa säänneltyihin asioihin mahdollisesti vaikuttavien, asianosaisten esittämien pyyntöjen käsittelemiseksi, jotka koskevat mitä tahansa voimassa olevaa tai ehdotettua yleisesti sovellettavaa toimenpidettä tai näiden toimenpiteiden täytäntöönpanoon liittyviä käytäntöjä. 5.12 Kauppaa ja sääntelyä koskeva yhteistyö Osapuolet kiinnittävät erityistä huomiota yhteistyöhön, joka koskee Ukrainan lainsäädännön yhdenmukaistamista EU:n säännöstön kanssa seuraavilla aloilla: · etämyynti ja mainonta; · elintarvikkeiden turvallisuuden varmistaminen ja kuluttajille suunnattu tiedotus tuotteiden ominaisuuksista; · EU:n budjettitukiohjelman toteuttaminen kaupan teknisten esteiden poistamisen alalla. 6. Energia-alan yhteistyö, ydinenergiaan liittyvät kysymykset mukaan lukien Ottaen huomioon energia-alan yhteistyöstä tehdyn EU:n ja Ukrainan yhteisymmärryspöytäkirjan täytäntöönpanon jatkumisen, assosiaatiosopimuksen asiaa koskevassa liitteessä mainitun EU:n säännöstön täytäntöönpanoa koskevat valmistelut, Ukrainan energiayhteisösopimuksen sopimuspuolena antamat sitoumukset ja asiaankuuluvat monenväliset sopimukset osapuolet kiinnittävät erityistä huomiota yhteistyöhön seuraavien toimenpiteiden toteuttamisessa: 6.1 Energiamarkkinoiden yhdentyminen · Hyväksytään uusi energiastrategia ja toimintasuunnitelma sen toteuttamiseksi. · Pannaan täytäntöön kolmas energiapaketti energiayhteisösopimuksesta johtuvien velvoitteiden mukaisesti. · Kehitetään energia-alan ja yleishyödyllisten palvelujen kansallisen sääntelykomission (NEURC) valmiuksia ja lujitetaan sen riippumattomuutta. · Jatketaan sähkön ja kaasun hinnoittelujärjestelmän uudistamista ja toimenpiteitä, joiden tarkoituksena on varmistaa täysimääräiset maksut sähkön ja kaasun toimituksista. · Jatketaan, tiiviissä yhteistyössä kansainvälisten rahoituslaitosten kanssa, yhteistyötä, jonka tavoitteena on panna kaikilta osin täytäntöön Ukrainan kaasunsiirtoverkoston kunnostamista ja nykyaikaistamista käsitelleen investoijien konferenssin 23. maaliskuuta 2009 antama yhteinen julistus, erityisesti siltä osin kuin on kyse kaasualan uudistamisesta ja valtion omistaman Naftogazin rakenneuudistuksesta. · Tehdään yhteistyössä toteutettavuustutkimus Ukrainan UPS-sähköjärjestelmän integroimisesta Keski-Euroopan sähköverkkoihin sähkön siirtoverkonhaltijoiden eurooppalaisen verkoston (Sähkö-ENTSO) vaatimusten mukaisesti ja selvitetään yhdessä tällaisen integroinnin kustannukset ja hyödyt verrattuna täydellisen synkronoinnin mahdollisiin vaihtoehtoihin. · Tarjotaan EU:n asiantuntija-apua energiayhteisösopimuksesta Ukrainalle johtuvien velvoitteiden täyttämiseksi tarvittavan lainsäädännön laadinnassa. 6.2 Energiaturvallisuus · Hyväksytään ja pannaan täytäntöön toimenpiteet, jotka on tarkoitus määritellä hallituksen kansallisessa energia-alan valmiussuunnitelmassa. · Pannaan täytäntöön lokakuussa 2014 annetussa EU:n stressitestiraportissa esitetyt suositukset. · Valmistellaan ja pannaan täytäntöön päätös strategisista öljyvarastoista. · Tuetaan Ukrainaa energiaturvallisuuden lujittamisessa. 6.3 Energiatehokkuus, uusiutuva energia ja ympäristönäkökohdat · Pannaan energiayhteisösopimuksen mukaisesti täytäntöön energiatehokkuutta ja uusiutuvia energialähteitä koskevat EU:n direktiivit ja energiayhteisön ministerineuvoston päätökset. · Laaditaan ja hyväksytään vuoden 2015 loppuun mennessä kansallinen päästöjenvähentämissuunnitelma ja tehdään yhteistyötä suunnitelman ripeän täytäntöönpanon varmistamiseksi energiayhteisösopimuksesta johtuvien velvoitteiden ja asiaa koskevien EU:n tavoitteiden mukaisesti. 6.4 Hiilialan uudistus · Pannaan täytäntöön hiilialan uudistusohjelman suositukset, jotta voitaisiin poistaa asteittain valtion talousarviota merkittävästi rasittavat tuet valtion omistamille kaivosyhtiöille ja samalla parantaa turvallisuus- ja ympäristönormeja sekä ottaa huomioon sosiaaliset näkökohdat. 6.5 Ydinturvallisuus Osapuolet jatkavat yhteistyötä seuraavien osalta: · Tšernobylin ydinvoimalan käytöstäpoistamiseen liittyvät hankkeet ja reaktorisuojan toteuttamissuunnitelma, jonka tarkoituksena on tehdä Tšernobylin ydinvoimalan alueesta ympäristön kannalta turvallinen 4-reaktorin tuhonneen onnettomuuden jälkeen (Euroopan jälleenrakennus- ja kehityspankin hallinnoiman kansainvälisen rahaston tuella); · ydinturvallisuuteen liittyvää yhteistyötä varten perustetusta välineestä rahoitettavat hankkeet, joilla tuetaan etenkin ydinalan sääntelyviranomaista ja ydinjätehuoltoa; · Ukrainan ydinvoimalaitoksissa suoritettujen stressitestien tuloksiin perustuvan ja Euroopan ydinturvallisuusviranomaisten ryhmän (ENSREG) esittämät suositukset sisältävän kansallisen toimintasuunnitelman mukaisten toimien täytäntöönpano. 7. Muut alakohtaiset kysymykset 7.1 Julkisen talouden sisäinen valvonta ja ulkoinen tarkastus ja valvonta Osapuolet tekevät yhteistyötä tavoitteenaan varmistaa julkisen talouden sisäisen valvonnan ja ulkoisen tarkastuksen kehittäminen · varmistamalla, että sisäistä valvontajärjestelmää, joka kattaa muun muassa toiminnallisesti riippumattomat valtion viranomaisten sisäiset tarkastukset, kehitetään edelleen yhdenmukaistamalla se yleisesti hyväksyttyjen kansainvälisten normien ja menetelmien sekä EU:n parhaiden käytänteiden kanssa; · varmistamalla, että ylin tarkastuselin (tilintarkastuskamari) panee täytäntöön ylimpien tarkastuselinten kansainvälisen järjestön (INTOSAI) antamat kansainvälisesti hyväksytyt ulkoista tarkastusta koskevat standardit; · varmistamalla tuloksellinen yhteistyö asiaankuuluvien EU:n toimielinten ja elinten kanssa EU:n varojen hallinnointiin ja valvontaan liittyvissä paikalla suoritettavissa tarkastuksissa ja todentamisissa asiaankuuluvien sääntöjen ja menettelyjen mukaisesti. 7.2 Verotus Tehostetaan ja lujitetaan yhteistyötä, jonka tarkoituksena on parantaa ja kehittää Ukrainan verojärjestelmää ja -hallintoa kansainvälisten ja eurooppalaisten normien mukaisesti, mihin kuuluu myös valmistautuminen niiden asteittaiseen lähentämiseen assosiaatiosopimuksen asiaa koskevassa liitteessä mainitun EU:n säännöstön mukaiseen verotusrakenteeseen, erityisesti · parantamalla ja yksinkertaistamalla verolainsäädäntöä; · parantamalla kansainvälistä veroyhteistyötä veroalan hyvän hallinnon tehostamiseksi, kuten assosiaatiosopimuksessa esitetään. Oikeudenmukaisen verokilpailun osalta otetaan huomioon EU:n yritysverotuksen käytännesääntöjen periaatteet; · parantamalla verohallinnon valmiuksia erityisesti käyttämällä verovalvonnassa ja -tarkastuksissa aiempaa kohdistetumpaa riskiperusteista järjestelmää; · ratkaisemalla nopeasti ja kestävästi alv-palautusten käsittelyn viivästymiseen liittyvät ongelmat; · yhdenmukaistamalla toimia, joilla torjutaan petoksia ja valmisteveron alaisten tuotteiden salakuljetusta. 7.3 Tilastointi · Valmistellaan EU:n tilastotietovaatimusten täytäntöönpanoa assosiaatiosopimuksen liitteenä olevan yhteenvedon mukaisesti. · Vahvistetaan Ukrainan tilastokeskuksen (SSSU) koordinoivaa roolia kansallisessa tilastojärjestelmässä sisällyttämällä sitä koskevat säännökset asianmukaisesti ja selkeästi tilastolainsäädäntöön, tekemällä tärkeimpien virallisten tilastojen tuottajien kanssa yhteisymmärryspöytäkirjat ja käynnistämällä kaikki viralliset tilastot sisältävän koordinoidun tilastoalan työohjelman laatimiseen liittyvät valmistelut. · Vahvistetaan SSSU:n ammatillista riippumattomuutta Euroopan tilastoja koskevien käytännesääntöjen mukaisesti. · Saatetaan Ukrainan virallisia tilastoja koskeva laki vastaamaan eurooppalaisia vaatimuksia siltä osin kuin on kyse kansallisen tilastoneuvoston perustamisesta ja Euroopan tilastoja koskevien käytännesääntöjen täytäntöönpanosta. · Parannetaan virallisten tilastojen, myös tarvittavan metadatan, levitystä kaikille käyttäjille, muun muassa viranomaisille, kansalaisyhteiskunnalle, yrityksille ja tiedotusvälineille, hyödyntämällä nykyaikaisia integroituja tiedonlevitysvälineitä, erityisesti verkkosivustoja ja helppokäyttöisiä tietokantoja. · Parannetaan virallisten tilastojen laatua yhteistyössä muiden tiedontuottajien ja tietojen käyttäjien kanssa ja kehitetään ja pannaan täytäntöön laadunvarmistuskehys, johon kuuluu laaturaporttien laatiminen ja julkaiseminen. 7.4 Liikenne Osapuolet tekevät yhteistyötä tukeakseen Ukrainaa assosiaatiosopimuksen asiaa koskevissa liitteissä mainitun EU:n säännöstön täytäntöönpanossa ja siihen valmistautumisessa seuraavasti: i) Liikenne: · Lähennetään entisestään eri liikennemuotoja koskevaa kansallista lainsäädäntöä EU:n säännöstöön ja vahvistetaan kansallisten viranomaisten valmiuksia panna lainsäädäntö täytäntöön ja valvoa sen noudattamista. · Jatketaan Ukrainan vuoteen 2020 ulottuvan kansallisen liikennestrategian täytäntöönpanoa. · Valmistellaan ja toteutetaan uudistuksia liikenteen eri osa-alueilla (rautatieliikenne, meri- ja sisävesiliikenne, maantieliikenne ja lentoliikenne). · Helpotetaan matkustaja- ja tavaraliikennettä ja lisätään liikennevirtojen sujuvuutta Ukrainan, EU:n ja alueen kolmansien maiden välillä poistamalla erilaisia (hallinnollisia, teknisiä, rajatylittäviä jne.) esteitä, myös sellaisia, jotka liittyvät liikenneinfrastruktuurin suunnitteluun, toteutukseen, käyttöön ja kunnossapitoon, sekä yksinkertaistamalla kansainvälisen kaupan menettelyjä. · Kehitetään kansallinen liikennevirtojen mallinnusjärjestelmä ja laaditaan ohjelma Ukrainan kansallisen (ensisijaisen) liikenneverkon toteuttamiseksi itäisen kumppanuuden liikenneverkkoinfrastruktuuria vastaavasti; luodaan toteuttamiskelpoisten hankkeiden jatkumo. · Kehitetään intermodaalisia ja multimodaalisia palveluja tehokkaan logistiikkajärjestelmän avulla ja etsimällä ratkaisuja raideleveyksien ja muiden teknisten normien eroista johtuviin yhteentoimivuusongelmiin. · Saatetaan ajan tasalle liikenneturvallisuuden parantamista koskeva kansallinen strategia ja ohjelma ja jatketaan niihin liittyvien toimien toteutusta. ii) Lentoliikenne: · Allekirjoitetaan vuoden 2015 aikana yhteisen ilmailualueen perustamista koskeva sopimus ja tehdään se lopullisesti asianmukaisen ajan kuluessa. · Jatketaan toimia, joiden tavoitteena on yhdenmukaistaa ilmailualaa koskeva Ukrainan lainsäädäntö EU:n lainsäädännön kanssa. · Pannaan täytäntöön ilmailualaa koskevat EU:n vaatimukset yhteistä ilmailualuetta koskevan sopimuksen mukaisesti sen jälkeen, kun sopimus on allekirjoitettu vuonna 2015, ja kehitetään ilmailuviranomaisten hallinnollisia valmiuksia. · Jatketaan ja kehitetään EASAn kanssa tehtävää yhteistyötä lentoturvallisuuskysymyksissä, mukaan lukien Ukrainan lentokelpoisuuden hyväksyntäjärjestelmän lähentäminen EU:n järjestelmään. 7.5 Ympäristö ja ilmastonmuutos Osapuolet tekevät yhteistyötä tukeakseen Ukrainaa assosiaatiosopimuksen asiaa koskevissa liitteissä mainitun EU:n säännöstön täytäntöönpanossa ja siihen valmistautumisessa seuraavasti: · Ukraina panee täytäntöön vuoteen 2020 ulottuvan kansallisen ympäristöstrategian ensisijaiset tavoitteet sekä vuosia 2011–2015 koskevan ympäristöalan toimintasuunnitelman. · Vahvistetaan kansallisen, alueellisen ja paikallisen tason hallinnollisia valmiuksia muun muassa kehittämällä tehokkaita tarkastus- ja toimeenpanovalmiuksia. · Kehitetään ja pannaan edelleen täytäntöön Ukrainan ympäristölainsäädäntöä, ‑strategioita ja -suunnitelmia, jotka koskevat eritoten ympäristövaikutusten arviointia, strategista ympäristöarviointia, ympäristötiedon saatavuutta ja yleisön osallistumista etenkin Espoon ja Århusin yleissopimuksiin liittyen. · Korjataan kansallisen lainsäädännön puutteet ja kehitetään kansallisia täytäntöönpanovälineitä Ukrainan ja EU:n allekirjoittamien ja ratifioimien monenvälisten ympäristösopimusten mukaisesti. · Vahvistetaan EU:n ja Ukrainan yhteisessä ilmastonmuutostyöryhmässä käytävää vuoropuhelua, joka koskee panoksen antamista uuteen globaaliin ilmastonmuutossopimukseen ja sopimuksen allekirjoittamista sekä ilmastonmuutospolitiikan kehittämistä ja täytäntöönpanoa erityisesti hyödyntämällä kansallista päästökauppajärjestelmää ja pitkän aikavälin toimenpiteitä sisältävää toimintasuunnitelmaa, joilla pyritään hillitsemään ilmastonmuutosta ja sopeutumaan siihen. · Edistetään kestävää kehitystä ja talouden viherryttämistä muun muassa toteuttamalla toimia, jotka liittyvät jätehuoltoon ja ympäristöystävällisiin julkisiin hankintoihin, sekä ottamalla käyttöön resurssitehokkuuteen liittyviä periaatteita ja ratkaisuja. · Kehitetään Ukrainaan suojeltujen alueiden verkosto, joka perustuu Natura 2000 -verkoston periaatteisiin. · Tehostetaan toimia otsonikerroksen ja ympäristön suojelemiseksi vähentämällä fluorattujen kasvihuonekaasujen päästöjä. · Tehdään yhteistyötä veteen liittyvien vuosituhattavoitteiden ja yhdennetyn vesivarojen hallinnan tavoitteiden saavuttamista koskevien etenemissuunnitelmien toteuttamiseksi EU:n vesialoitteen puitteissa käytävän kansallisen poliittisen vuoropuhelun kautta ja EU:n vesilainsäädäntöön lähentymisen ja sen täytäntöönpanon tukemana. · Edistetään Bukarestin yleissopimuksen ja sen pöytäkirjojen täytäntöönpanoa muun muassa Tonavan jokialueen valtioiden yhteistyöllä meristrategiapuitedirektiivin täytäntöönpanemiseksi ja edistetään lisäksi yhdessä yleissopimuksen sopimuspuolten kanssa Euroopan unionin liittymistä yleissopimuksen sopimuspuoleksi. · Pyritään perustamaan itäisen kumppanuuden puitteissa yhteinen ympäristötietojärjestelmä. · Jatketaan tiivistä yhteistyötä Keski- ja Itä-Euroopan alueellisen ympäristökeskuksen kanssa erityisesti alueellisen ympäristökeskuksen toimiston perustamiseksi Ukrainaan, jotta voitaisiin muun muassa lisätä tietoisuutta ympäristöasioista ja edistää kansalaisyhteiskunnan roolia ympäristöasioissa. 7.6 Pelastuspalvelu Osapuolet tekevät yhteistyötä tukeakseen Ukrainaa seuraavissa toimissa: · Lujitetaan vuoropuhelua ja vahvistetaan valmiuksia ehkäistä luonnon ja ihmisten aiheuttamia katastrofeja ja valmistautua ja reagoida niihin sekä panna täytäntöön pelastuspalvelutoiminnan alalla tehtävää yhteistyötä koskevat Ukrainan ja Euroopan komission väliset hallinnolliset järjestelyt laatimalla ja toteuttamalla puolivuosittaisia työsuunnitelmia. · Edistytään maanlaajuisessa katastrofiriskien arvioinnissa ja kartoittamisessa ja otetaan eurooppalaiset ennakkovaroitusjärjestelmät ja valvontavälineet käyttöön myös Ukrainassa. · Pyritään kehittämään strategia teollisten riskien vähentämiseksi ja ihmisten aiheuttamien katastrofien ehkäisemiseksi ja tutkitaan rahoitusmahdollisuuksia sen täytäntöönpanoa varten. · Edistytään kansojen ja yhteisöjen katastrofivalmiuksien kehittämistä koskevan Hyogon toimintakehyksen (Hyogo Framework for Action: Building the Resilience of Nations and Communities to Disasters) toteuttamisessa. 7.7 Teollisuus- ja yrityspolitiikka Osapuolet kehittävät ja lujittavat yhteistyötään teollisuus- ja yrityspolitiikan alalla parantaakseen liiketoimintaympäristöä kaikkien talouden toimijoiden ja erityisesti pienten ja keskisuurten yritysten (pk-yritykset) kannalta. Osapuolet tekevät yhteistyötä pannakseen täytäntöön pk-yrityspolitiikkaa, joka perustuu eurooppalaisia pk-yrityksiä tukevan Small Business Act -aloitteen, jäljempänä ’SBA’, kymmeneen periaatteeseen ja EU:n parhaisiin käytänteisiin, sekä pitääkseen yllä säännöllistä vuoropuhelua teollisuus- ja yrityspolitiikan alalla erityisesti seuraavilla tavoilla: · Käynnistetään parhaiden käytänteiden vaihtamiseksi pk-yrityksiä koskeva kahdenvälinen vuoropuhelu, johon osallistuu sekä hallituksen että elinkeinoelämän järjestöjen edustajia. Vuoropuhelun tavoitteena on yhdenmukaistaa Ukrainan politiikat EU:n lainsäädännön kanssa sekä yksinkertaistaa Ukrainassa hiljattain annetun lainsäädännön pk-yrityksiä tukevia politiikkoja soveltamalla ”pienet ensin” -periaatetta ja pk-yritystestiä. Vuoropuhelun yhteydessä keskusteltaisiin myös osallistumisesta EU:n ohjelmiin. Itäisen kumppanuuden pk-yrityspaneelin puitteissa osapuolet lisäksi · tekevät yhteistyötä varmistaakseen, että suositukset, jotka on esitetty OECD:n, Euroopan komission, Euroopan koulutussäätiön ja Euroopan jälleenrakennus- ja kehityspankin toteuttamassa ensimmäisessä SBA-arvioinnissa, jossa tarkastellaan pk-yritysaloitteen täytäntöönpanossa edistymistä itäisen kumppanuuden maissa vuonna 2012 (SME Policy Index: Eastern Partner Countries 2012 – Progress in the Implementation of the Small Business Act for Europe), pannaan täytäntöön; · tekevät yhteistyötä toisen SBA-arvioinnin yhteydessä ja hyödyntävät arviointiprosessia korostaakseen pk-yritysten olennaista roolia Ukrainan liiketoimintaympäristön parantamisessa; · jatkavat yhteistyötään itäisen kumppanuuden pk-yritysten kilpailukykystrategioiden toista vaihetta koskevan SBA-arvioinnin täytäntöönpanohankkeen (Eastern Partnership SME Competitiveness Strategies Phase II) puitteissa parantaakseen Ukrainan liiketoimintaympäristöä; · jatkavat yhteistyötä helpottaakseen Ukrainan osallistumista yritysten kilpailukykyä ja pk-yrityksiä koskevaan ohjelmaan (COSME). 7.8 Yhtiöoikeus, yritysten hallinto- ja ohjausjärjestelmä, kirjanpito ja tilintarkastus Osapuolet tehostavat yhteistyötään kaikilla aloilla, jotka koskevat yhtiöoikeuteen, yritysten hallinto- ja ohjausjärjestelmään, kirjanpitoon ja tilintarkastukseen liittyviä asioita, vaihtamalla kokemuksia ja tietoja parhaista käytänteistään ja nykyisistä sääntelykehyksistään sekä erityisesti · valmistelemalla assosiaatiosopimuksen asiaa koskevissa liitteissä mainitun EU:n säännöstön täytäntöönpanoa lähentämällä Ukrainan yhtiöoikeutta koskevaa lainsäädäntöä asteittain EU:n yhtiöoikeutta koskevaan säännöstöön; · kehittämällä asianomaisten valtion laitosten hallinnollisia valmiuksia; · parantamalla yhtiöoikeuden toimintaa jatkuvien tarkastelujen sekä asiaa koskevan lainsäädännön, erityisesti osakeyhtiölain, ajantasaistamisen ja soveltamisen kautta; · yksinkertaistamalla oikeushenkilöiden, kuten yritysten, ja luonnollisten henkilöiden, kuten yrittäjien, rekisteröintiä yritysten perustamista tai päättämistä varten; · kehittämällä edelleen yritysten hallinto- ja ohjausjärjestelmää ja edistämällä hallinto- ja ohjausjärjestelmää koskevien sääntöjen noudattamista kansainvälisten normien mukaisesti ja mukautumalla asteittain alalla annettuihin EU:n sääntöihin ja suosituksiin; · ottamalla käyttöön kansainväliset tilintarkastusstandardit kansallisella tasolla; · edistämällä sitä, että kaikki julkisesti noteeratut yhtiöt käyttävät kansainvälisiä tilintarkastusstandardeja kansallisella tasolla muun muassa ottamalla käyttöön tätä koskevan mekanismin. 7.9 Rahoituspalvelut Osapuolet · valmistelevat EU:n säännöstön täytäntöönpanoa assosiaatiosopimuksessa määritetyillä rahoituspalveluiden aloilla lähentämällä lainsäädäntöä vaiheittain ja enenevässä määrin EU:n säännöstöön voimassa olevasta lainsäädännöstä laaditun ajantasaistetun luettelon perusteella ennen kuin assosiaatiosopimuksen asiaa koskevat liitteet voidaan saattaa virallisesti ajan tasalle; · tekevät yhteistyötä varmistaakseen toiminnan vakautta koskevan sääntelykehyksen tehokkaan täytäntöönpanon sekä valvonnan, joka vastaa rahoitusmarkkinoiden ja -toimien valvontaa EU:ssa; · tekevät yhteistyötä parantaakseen valvontaviranomaisten hallinnollisia valmiuksia kansainvälisesti tunnustettujen standardien mukaisesti; · edistävät Ukrainan ja EU:n valvontaviranomaisten yhteistyötä etenkin tietojen vaihdon ja luovuttamisen osalta; · kehittävät kansallista lainsäädäntöä, joka koskee rahanpesun ja terrorismin rahoituksen ehkäisyä ja torjuntaa, erityisesti panemalla täytäntöön FATF:n standardit sekä rahanpesun ja terrorismin rahoituksen torjuntaa koskevaa EU:n lainsäädäntöä; · jatkavat rahanpesun ja terrorismin rahoituksen torjuntaa koskevien yhteisten seminaarien, konferenssien, koulutusten, työpajojen ja opintovierailujen järjestämistä sekä ukrainalaisten asiantuntijoiden kutsumista aihetta koskeviin EU:n järjestämiin tilaisuuksiin. 7.10 Tietoyhteiskunta Osapuolet tekevät yhteistyötä tukeakseen Ukrainaa assosiaatiosopimuksen asiaa koskevissa liitteissä mainitun EU:n säännöstön täytäntöönpanossa ja siihen valmistautumisessa erityisesti · auttamalla Ukrainaa lähentämään sähköistä viestintää koskevan lainsäädännön EU:n säännöstöön; · lujittamalla viestinnästä vastaavan kansallisen sääntelyviranomaisen riippumattomuutta ja hallinnollisia valmiuksia, jotta voidaan varmistaa, että se pystyy toteuttamaan tarvittavat sääntelytoimenpiteet ja panemaan täytäntöön omat päätöksensä ja kaikki sovellettavat säännökset ja määräykset sekä takaamaan reilun kilpailun markkinoilla; · kehittämällä ja panemalla täytäntöön kansalliset tietoyhteiskuntaa ja digitaalisia markkinoita koskevat strategiat ja laatimalla asianmukaista lainsäädäntöä, jolla muun muassa edistetään laajakaistayhteyksiä, parannetaan verkkoturvallisuutta ja edistetään tieto- ja viestintäteknologian käyttöä kasvun ja työllisyyden lisäämiseksi taloudessa EU:n normien mukaisesti. 7.11 Matkailu Osapuolet käynnistävät säännöllisen vuoropuhelun assosiaatiosopimuksen matkailua koskevassa luvussa käsitellyistä asioista. Niiden toimien yhteydessä, jotka koskevat Ukrainan osallistumista yritysten kilpailukykyä ja pk-yrityksiä koskevaan ohjelmaan (COSME), toteutetaan myös matkailuun liittyviä erityistoimia keskittymällä kilpailukyvyn ja kestävän kasvun lisäämiseen matkailualalla. 7.12 Maatalous ja maaseudun kehittäminen Osapuolet tekevät yhteistyötä tukeakseen Ukrainaa assosiaatiosopimuksen asiaa koskevissa liitteissä mainitun EU:n säännöstön täytäntöönpanossa ja siihen valmistautumisessa etenkin vakiintuneen maataloutta koskevan vuoropuhelun tehostettujen toimien kautta erityisesti · kehittämällä ja panemalla täytäntöön uuden toimintasuunnitelman alan lähentämiseksi EU:n politiikkoihin ja maatalouspolitiikkaa ja maaseudun kehittämistä koskevaan lainsäädäntöön; · helpottamalla avointen ja läpinäkyvien maatalousmaan markkinoiden kehittämistä tuottavuuden ja vakauden lisäämiseksi investointiympäristössä; · lisäämällä yhteistyötä tieteellisissä tutkimuksissa ja parhaiden käytänteiden vaihtamista bioteknologian käytön lisäämiseksi maataloudessa; · antamalla keskus- ja paikallisviranomaisille koulutusta maaseudun kehittämispolitiikkojen uusista malleista maaseutuyhteisöjä koskevien ohjelmien täytäntöönpanon jatkamiseksi; · vaihtamalla parhaita luonnonvarojen uusiutumista ja suojelua koskevia käytänteitä tuloksellisen, kestävän ja korkealuokkaisen maataloustuotannon varmistamiseksi; · vaihtamalla parhaita käytänteitä uusiutuvan energian kestävästä tuotannosta maatiloilla ja käytöstä muun muassa maataloudessa; · tutkimalla EU:n kokemuksia siirtymisestä maataloustuottajien suoraan tukemiseen; · parantamalla maataloustuotannon kilpailukykyä muun muassa tekemällä yhteistyötä laatujärjestelmien täytäntöönpanossa. 7.13 Kalastus- ja meripolitiikka · Lujitetaan yhteistyötä kestävän kalastuksen kehittämiseksi Mustallamerellä sekä kahden- että monenvälisissä puitteissa siten, että lähtökohtana on ekosysteemiperusteinen lähestymistapa kalastuksenhoitoon. · Lisätään tieteellistä ja teknistä yhteistyötä kalastuksen seurantavalmiuksien takaamiseksi ja meren luonnonvarojen kantojen ja meriympäristön tilanteen arvioimiseksi. · Edistetään yhdennettyä lähestymistapaa meriasioihin ja varmistetaan niitä koskeva parhaiden käytänteiden vaihto vahvistamalla kahdenvälistä vuoropuhelua ja yksilöimällä Mustanmeren alueen tulevan yhteistyön kannalta yhteisesti kiinnostavia ja hyödyllisiä aloja EU:n yhdennetyn meripolitiikan (sinisen kasvun strategia) puitteissa. 7.14 Tiede, tekniikka ja innovointi Osapuolet tekevät yhteistyötä, jonka tarkoituksena on · lujittaa tutkimuksen ja innovoinnin alalla tehtävää yhteistyötä muun muassa assosioimalla Ukraina aidosti Horisontti 2020 ‑ohjelmaan ja mahdollisesti sitä täydentävään Euratom-ohjelmaan ja lujittamalla ohjelmiin assosioitumista koskevaa institutionaalista tukea saavutettavien vaikutusten maksimoimiseksi; · varmistaa parhaiden käytänteiden vaihtaminen tutkimus- ja innovointipolitiikkojen organisoinnista ja täytäntöönpanosta sekä niihin liittyvien ohjelmien ja lippulaiva-aloitteiden hallinnoinnista ja tarkistamisesta; · tukea Ukrainan tutkimus- ja innovointivalmiuksien vahvistamista etenkin parantamalla edellytyksiä helpottaa tutkimuksen ja elinkeinoelämän kumppanuuksia ja tutkimustulosten markkinahyödyntämistä; · tehostaa Ukrainan ja EU:n välisen tieteellistä ja teknistä yhteistyötä koskevan sopimuksen määräysten soveltamista. 7.15 Avaruus Osapuolet tekevät yhteistyötä assosiaatiosopimuksen avaruutta koskevassa luvussa käsitellyissä asioissa, joihin kuuluu muun muassa osallistuminen EGNOS-ohjelman laajentamishankkeeseen ja Horisontti 2020 ‑puiteohjelmaan. 7.16 Kuluttajansuoja Tavoitteenaan valmistautua assosiaatiosopimuksen asiaa koskevissa liitteissä mainitun EU:n säännöstön täytäntöönpanoon osapuolet tekevät yhteistyötä, jonka tarkoituksena on · vaihtaa tietoja ja aloittaa vuoropuhelu kuluttajansuojan alalla. Osapuolet voivat tarkastella mahdollisuuksia jatkaa yhteistyötä yhteisesti kiinnostavien aiheiden parissa; · edistää kuluttajien vaikutusmahdollisuuksia; · vahvistaa kuluttajansuojan täytäntöönpanoon liittyviä hallinnollisia valmiuksia Ukrainassa etenkin antamalla Ukrainan julkishallinnolle, kuten oikeuslaitokselle, lainsäädäntövallan edustajille ja kansalaisyhteiskunnan organisaatioille, TAIEX-ohjelman puitteissa koulutusta ja teknistä tukea, joka liittyy EU:n lainsäädännön siirtämiseen osaksi kansallista lainsäädäntöä sekä tätä seuraavaan täytäntöönpanoon ja soveltamiseen. 7.17 Sosiaalialan yhteistyö Osapuolet tekevät yhteistyötä tavoitteenaan · valmistella EU:n säännöstön täytäntöönpanoa assosiaatiosopimuksen asiaa koskevissa liitteissä mainituilla sukupuolten tasa-arvon, syrjinnän torjunnan, työterveyden ja -turvallisuuden, työlainsäädännön ja työolosuhteiden aloilla ja erityisesti – vahvistaa työsuojeluviranomaisten ja etenkin työturvallisuudesta ja terveydensuojelusta vastaavien valtiollisten elinten sekä työturvallisuudesta vastaavien julkisten laitosten hallinnollisia ja lainvalvontavalmiuksia työterveyden ja -turvallisuuden sekä työlainsäädännön aloilla; – tehostaa käytännön toimia sekä sukupuolten tasa-arvon alalla sukupuolten palkkaeron poistamiseksi että syrjinnän torjunnan alalla; – oppia parhaista käytänteistä ja kokemuksista, jotka koskevat tehokasta julkishallintoa työterveyden suojelun alalla; · kehittää työllisyyttä koskeva strateginen lähestymistapa, jonka tavoitteena on – sovittaa taidot ja työpaikat paremmin yhteen Ukrainan työmarkkinoilla sekä edistää työmarkkinoiden tehokkuutta; – vahvistaa työllisyyspolitiikasta, mukaan lukien julkiset työnvälityspalvelut, vastaavien viranomaisten valmiuksia; – edistää ihmisarvoista työtä ja epävirallisella sektorilla tehtävän työn muuttamista viralliseksi työksi sekä panna täytäntöön ILOn ja Ukrainan keskenään sopimat ihmisarvoisen työn maakohtaiset ohjelmat; – edistää syrjinnän torjuntaa ja varmistaa erityisesti vammaisten henkilöiden yhtäläiset mahdollisuudet etenkin työllistymisessä; · vaihtaa parhaita käytänteitä, jotka koskevat sosiaalisen suojelun tehokkuuden parantamista tavoitteena lisätä sen sosiaalista tarkoituksenmukaisuutta ja taloudellista kestävyyttä sekä vähentää huomattavasti köyhien ja heikossa asemassa olevien ihmisten määrää; · edistää työmarkkinaosapuolten kolmen- ja kahdenvälistä vuoropuhelua sekä työmarkkinaosapuolten valmiuksien parantamista muun muassa TAIEXin puitteissa; · edistää Ukrainan ja EU:n jäsenvaltioid